Kerajaan Muhyiddin Mampu Bertahan Sehingga PRU15: Tun M

PUTRAJAYA – Perdana Menteri, Tan Sri Muhyiddin Yassin kini dipercayai sudah mempunyai jumlah sokongan ahli Parlimen yang cukup bagi membolehkan beliau mentadbir negara.

Menurut Pengerusi Parti Pribumi Bersatu Malaysia (Bersatu), Tun Dr Mahathir Mohamad, kerajaan yang dipimpin Muhyiddin dijangka mampu untuk bertahan sehingga Pilihan Raya Umum ke-15 (PRU15).

“Boleh bertahan sampai PRU. Sekarang ini bila dia (Muhyiddin) jadi kerajaan, dia dapat bagi gula-gula kepada banyak orang. Saya dapati beberapa orang yang menjadi penyokong saya, sekarang ini dilantik menjadi menteri, maka mereka berpindah ke sebelah sana.

“Kita dahulu mempunyai kelebihan sebanyak 114 kerusi tetapi sekarang ini jumlah itu makin kurang. Jadi dalam Dewan Rakyat kita hendak bawa usul tidak percaya pun tidak mungkin berjaya. Sebabnya dia sudah ambil orang saya menyebelahi dia.

“Memanglah bila dia tawarkan jadi menteri, susah bagi orang nak tolak. Saya tidak boleh tawarkan apa-apa pun,” katanya dalam satu wawancara eksklusif bersama Sinar Harian di sini semalam.

Berlangsung selama 80 minit, wawancara itu ialah temu bual pertama Dr Mahathir dengan organisasi media selepas meletakkan jawatan sebagai Perdana Menteri pada 24 Februari lalu.

Wawancara yang diadakan di Yayasan Kepimpinan Perdana itu turut dihadiri Penerbit Sinar Harian, Datuk Dr Hussamuddin Yaacub; Ketua Pengarang Kumpulan Sinar Harian, Datuk Baharom Mahusin dan Timbalan Pengarang Berita, Badruldin Zakaria.

Dalam temu bual itu, Dr Mahathir yang kini sudah berusia 94 tahun turut berharap agar Muhyiddin dapat meneruskan dasar-dasar yang telah dilakukan oleh beliau sepanjang menjadi Perdana Menteri ketujuh selama 22 bulan.

“Saya minta kalau boleh Kabinet jangan gugurkan dasar-dasar yang baik yang telah kita adakan. Umpamanya Wawasan Kemakmuran Bersama 2030.

“Itu satu dasar yang baik dan orang yang mencipta dasar itu juga ada dalam Kabinet. Jangan gugurkan,” ujar beliau.

Ketika ditanya mengenai kejatuhan kerajaan Pakatan Harapan disebabkan oleh konspirasi, Dr Mahathir berkata, ia berpunca daripada perbuatan bekas Perdana Menteri keenam, Datuk Seri Najib Tun Razak.

“Yang betul-betul berkonspirasi ialah Najib. Apabila dia kalah, maka dia dapat idea kalau dia boleh tubuh satu kerajaan Melayu Islam, maka dia akan dapat lebih sokongan orang Melayu dan dia akan menang.

“Sebab itu dia mencuba dengan begitu lama namun pendekatan beliau tidak berkesan dan akhirnya gagal, akhirnya kami yang menang,” katanya.Dr Mahathir

Beliau berkata, Najib dan Pas masih tekankan tentang naratif Melayu Islam dan cuba mencari sokongan daripada Bersatu untuk menubuhkan kerajaan Melayu Islam dan DAP ‘dianggap sebagai jahat’.

“Kita kena singkirkan DAP, jadi kita kena bekerjasama dengan UMNO. Jadi tiba-tiba orang yang kalah dianggap menang, manakala orang yang menang dikatakan kalah.

“Ini sebenarnya konspirasi siapa, adakah saya? Apa sebab saya perlu melakukan konspirasi kerana saya sudah menjadi Perdana Menteri.

“Saya ingat saya jadi Perdana Menteri, bila sampai masanya saya akan letak jawatan dan itu tidak menjadi masalah,” tegas beliau

Tambah Dr Mahathir, Najib mahu mendapatkan kembali kuasa dengan secepat mungkin kerana tidak lama lagi keputusan perbicaraan akan diumumkan dan beliau mungkin dihukum.

“Jadi itulah konspirasi mereka, macam mana nak jadi kerajaan setelah kalah dengan meyakinkan ahli-ahli Bersatu untuk menyokongnya dan keluar daripada parti Pakatan Harapan sehingga Pakatan Harapan jatuh. Sekarang ini mereka dah menang,” ujar beliau.


Wanita Habiskan Duit Suami Dengan Berjudi Dakwa Disamun

LABUAN: Beberapa hari selepas media melaporkan polis sedang menyiasat kes seorang wanita hamil disamun dua lelaki di luar tandas sebuah restoran di sini, polis hari ini memaklumkan siasatan mendapati kejadian itu tidak pernah berlaku, hanya rekaan semata-mata.

Ketua Polis Daerah Labuan, Superintendan Muhamad Farid Ahmad, berkata wanita berumur 33 tahun yang hamil lima bulan itu mereka-reka cerita kononnya disamun kerana bimbang selepas dia menghabiskan wang suaminya dengan aktiviti judi dalam talian.

Dalam laporannya, beliau berkata, wanita itu mendakwa disamun dua lelaki di luar tandas restoran berkenaan selepas mengeluarkan wang RM4,000 dari bank pada hari berkenaan.

Muhamad Farid menjelaskan, wanita terbabit turut mendakwa mengalami kecederaan ringan selepas ditolak sehingga jatuh ke lantai sebelum barang kemasnya diragut dan wang dilarikan.

“Bagaimanapun selepas diperiksa dengan pihak bank, kami dapati tiada pengeluaran dibuat oleh wanita itu, kisah yang diceritakan semuanya palsu. Jangan berbohong kepada polis, ia memeningkan kami dan banyak membuang masa kami,” katanya kepada pemberita.

Muhamad Farid berkata, kes disiasat mengikut Seksyen 182 Kanun Keseksaan berkaitan perbuatan membuat laporan palsu yang boleh membawa hukuman penjara enam bulan atau denda RM2,000, atau kedua-duanya sekali, jika sabit dengan kesalahan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ustaz Dikhuatiri Lemas Di Kota Belud

KOTA BELUD: Lelaki dikhuatiri lemas selepas bot yang dinaiki bersama bapanya terbalik dipukul ombak dalam kejadian di perairan Nanamun, di Kota Belud, hari ini.

Dalam kejadian kira-kira 5 pagi itu, mangsa, Sharil Basir, 28, yang bekerja sebagai ustaz di sebuah sekolah agama daerah, dikatakan bersama bapanya menaiki bot ke lokasi berkenaan untuk menangkap ikan.

Bagaimanapun, angin kencang disusuli ombak kuat menyebabkan bot yang dinaiki dua beranak itu terbalik.

Difahamkan, hanya bapa mangsa yang berusia 52 tahun berjaya berenang ke jeti Kampung Batu Gadong, Tamau, sebelum meminta bantuan daripada pihak berkuasa, manakala mangsa gagal dikesan.

Ketua Balai Bomba dan Penyelamat (BBP) Daerah Kota Belud, Muhammad Syazwan Latun berkata, pihaknya menerima panggilan kecemasan, 8.05 pagi.

Beliau berkata, lapan anggota bergegas ke lokasi bersama sebuah jentera dan bot penyelamat.

“Mangsa masih gagal ditemui dan operasi mencari dan menyelamat (SAR) masih giat dilakukan bersama Angkatan Pertahanan Awam Malaysia (APM) dan Polis Diraja Malaysia (PDRM).

“Setakat ini, bot mangsa ditemui dalam keadaan terbalik dan sudah ditunda ke jeti berhampiran,” katanya.

Sehubungan itu, Muhammad Syazwan meminta orang ramai terutamanya nelayan supaya melaporkan segera kepada pihak berkuasa sekiranya menemui mangsa.

Katanya, ketika kejadian, mangsa dikatakan berpakaian baju berwarna hitam.


Caruman Wajib KWSP Kembali Ke Tarikh Asal Mulai Januari 2021

KUALA LUMPUR: Kumpulan Wang Simpanan Pekerja (KWSP) memaklumkan tarikh pembayaran caruman wajib kembali ditetapkan setiap 15 hari bulan, mulai Januari 2021 ini.

KWSP dalam kenyataannya berkata, ini selaras dengan tarikh asal pembayaran caruman yang ditetapkan oleh KWSP.

“Sebelum ini KWSP melanjutkan tarikh bayaran caruman daripada 15 hari bulan kepada 30 hari bulan bagi April hingga Disember tahun ini,” katanya dalam satu kenyataan, hari ini.

Langkah KWSP itu bertujuan meringankan beban majikan berikutan keadaan semasa yang tidak menentu disebabkan pandemik COVID-19.

“Tarikh pembayaran caruman dikembalikan kepada tarikh asal bagi memastikan caruman pekerja dibayar tanpa kelewatan,” katanya.

KWSP berkata, majikan boleh membuat bayaran caruman melalui portal i-Akaun (Majikan) dalam laman sesawang KWSP, perbankan internet ataupun di kaunter bank yang dilantik. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perlu Tadbir Urus Baik Untuk Hapuskan PTI

KOTA KINABALU, 23 Dis: Sabah perlu amalkan tadbir urus kerajaan yang baik, jika mereka serius dalam hapuskan isu pendatang tanpa izin (PTI), tegas Timbalan Ketua Menteri Datuk Seri Wilfred Madius Tangau.

Beliau yang juga presiden Pertubuhan Kinabalu Progresif Bersatu berkata partinya dapat merasakan gerak nadi rakyat Malaysia di Sabah, yang mahu kehidupan yang aman dan berasa selamat di negeri mereka sendiri.

“Rakyat Malaysia di Sabah mahu merasa selamat, kami mahukan ketenangan fikiran, kami mahu berasa berada di negeri sendiri di Sabah. Kami semua idamkan kesemua itu, tetapi pada tahap tertentu ianya terhalang akibat kehadiran mereka (PTI).

“Bagaimana kita boleh merasa tenang, jika kita seperti menjadi orang asing di tempat kita sendiri? Komen sedemikian boleh didengari setiap hari… dan saya bersetuju sepenuhnya dengan mereka. UPKO komited kepada usaha untuk menyelesaikan masalah ini,” katanya dalam satu kenyataan, hari ini.

Berkaitan isu cadangan pengeluaran Pas Sementara Sabah (PSS), Tangau berkata ketika orang ramai mahukan isu PTI ini diselesaikan, mereka juga mahukan pihak berkuasa untuk telus mengenainya termasuk mengadakan sesi libat urus sebelum sebarang keputusan dibuat.

“Perlu ada tadbir urus yang baik; perlu ada kertas kabinet oleh kedua-dua pihak iaitu Putrajaya dan negeri, sebelum sebarang polisi diumumkan. Setakat ini, tiada kertas kabinet. Kami mahu menjadi sebahagian daripada solusi. Mari lakukannya dengan integriti. Mari lakukannya dengan tadbir urus yang baik.

“Pada UPKO, akhirnya semua orang di Sabah perlu ada kad pengenalan yang sah. Pendatang asing perlu ada pasport antarabangsa jika mereka mahu berada di Sabah, jika tidak mereka akan dihantar pulang. Tidak ada cara lain mengenainya,” katanya.

Tangau berkata PSS hanyalah salah satu daripada cara penyelesaian yang dicadangkan untuk isu berkenaan; “Kami di UPKO berpegang kepada keputusan bahawa cara terbaik untuk menghapuskan pendatang tanpa izin adalah dengan mengambil balik kad pengenalan terbabit dan mengeluarkannya semula selepas disahkan oleh kesemua pihak berkepentingan,” katanya.

PSS akan mengantikan tiga dokumen kepada pendatang asing yang tinggal di Sabah, iaitu IMM13, Sijil Banci dan Kad Burung-Burung, dengan dikeluarkan dalam bentuk kad dengan ciri-ciri keselamatan seperti biometrik, gambar dan cap jari pemegangnya.


Pengedar Dadah Cuba Serang Polis Ditembak Mati

LAHAD DATU: Seorang tokan dadah warga asing maut ditembak selepas didakwa menyerang anggota polis, di sebuah ladang kelapa sawit, di sini, malam tadi.

Dalam kejadian pukul 9.30 malam itu, suspek yang dikenali sebagai Tas @ Tans, 30, maut selepas beberapa das tembakan selepas dikatakan melibas parangnya ke arah anggota polis bertugas.

Ketua Polis Daerah Lahad Datu Asisten Komisioner Nasri Mansor berkata, suspek adalah penjenayah yang dikehendaki pihaknya kerana dipercayai menyebabkan kecederaan parah seorang lelaki menggunakan senjata tajam pada 5 Mei lalu.

“Terdahulu, sepasukan anggota polis melakukan rondaan rutin di kawasan berkenaan sebelum bertembung dengan sebuah motosikal yang dinaiki suspek.

“Suspek kemudian bertindak terjun daripada motosikalnya dan melarikan diri ke arah ladang sawit berhampiran,” katanya kepada media, hari ini.

Polis kemudian cuba mengejar suspek sebelum lelaki itu berpaling ke arah belakang secara tiba-tiba sambil melibas-libaskan parangnya.

Tambah Nasri, bimbang dicederakan, anggota polis kemudian bertindak melepaskan beberapa das tembakan dan mengenai dada mangsa sebelum dia rebah.

“Akibat tembakan itu, suspek mati di lokasi kejadian.

“Polis turut menemui tiga bungkusan plastik berisi dadah jenis syabu seberat 13.6 gram pada milikan mangsa,” katanya.

Dalam masa sama, polis merampas sebilah parang yang digunakan suspek ketika menyerang mangsa berukuran 56 sentimeter.

Tambah Nasri, sebelum kejadian tersebut, polis terlebih dahulu menahan isteri suspek berumur 17 tahun, pada pukul 8.45 malam, hari yang sama.

Kes disiasat mengikut Seksyen 307 Kanun Keseksaan dan Seksyen 39A (1) Akta Dadah Berbahaya 1952. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Budak Terbelanja RM41,000+ Selepas Terproceed Order Bapanya Dalam Aplikasi Shopping Online

Seorang kanak-kanak lelaki berusia enam tahun di Beijing, China membelanjakan 70,000 yuan (RM41,000+) wang bapanya selepas membeli barangan secara online.

Difahamkan, si bapa sebelum itu sedang mencari hadiah untuk isterinya melalui aplikasi beli-belah secara online itu dan memasukkan barangan yang diinginkan dalam ‘bakul’ agar dapat dinilai semula pada hari yang lain.

Pembelian kesemua barangan itu termasuk cincin, gincu dan beg tangan dari pelbagai jenama terkemuka, malah kesemua barangan itu dihantar ke rumah keluarga itu sehingga tidak cukup ditempatkan di bahagian ruang tamu.

Si bapa memuat naik gmabar anak lelakinya duduk di depan kotak-kotak itu, yang dipercayai telah dimarahi akibat perbuatannya menggunakan telefon bimbit bapanya tanpa kebenaran.

Si isteri gembira tak terkata apabila melihat banyak hadiah yang dibelikan untuk dia. Tetapi selepas mengetahui perkara sebenar, si isteri meminta suaminya memulangkan semua barangan itu.

Namun, lelaki itu mengambil keputusan untuk menyimpan sebahagian barangan tersebut sebagai hadiah kepada isteri dan anaknya, manakala yang selebihnya dipulangkan.

Kanak-kanak itu dihukum menyalin semula kerja rumahnya sebanyak 300 kali akibat perbuatannya itu.


4,140 Kes Baharu Covid-19 Hari Ini

KUALA LUMPUR: Kes baharu Covid-19 dalam tempoh 24 jam lepas menunjukkan sedikit peningkatan apabila 4,140 kes direkodkan hari ini berbanding 4,113 kes semalam menjadikan jumlah kes positif keseluruhan kini 466,330.

Ketua Pengarah Kesihatan Tan Sri Dr Noor Hisham Abdullah menerusi hantaran di laman Twitter beliau berkata, dalam tempoh itu, Selangor kekal merekodkan jumlah kes harian tertinggi dengan 1,507 kes diikuti Johor (433) dan Kuala Lumpur (398).

Pulau Pinang merekodkan sebanyak 338 kes diikuti Sarawak (324), Kedah (239), Negeri Sembilan (190), Perak (182), Terengganu (119), Pahang (116), Melaka (97), Sabah (60), Putrajaya (23), Labuan (tiga) dan Perlis (dua).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


IPD Penampang Dinaiki Air, Jejaskan Sebahagian Urusan

PENAMPANG, 17 Jan : Hujan berlarutan sejak semalam menjejaskan beberapa kawasan di daerah ini termasuk Ibu Pejabat Polis Daerah (IPD) Penampang sehingga menyebabkan sebahagian urusan di IPD berkenaan tergendala sementara.

Ketua Polis Daerah Penampang DSP Mohd Haris Ibrahim berkata walaupun terjejas banjir, anggota polis daripada IPD berkenaan masih meneruskan operasi pemantauan banjir termasuk menjaga lalu lintas di kawasan terlibat disebabkan kebanyakan jalan utama turut ditenggelami air.

“Sebarang pertanyaan mengenai perkembangan banjir serta kawasan-kawasan yang terlibat boleh dimajukan kepada Bilik Gerakan Operasi Bencana Daerah Penampang di talian 088-726054,” katanya ketika dihubungi.

Tinjauan Bernama mendapati beberapa batang jalan di daerah ini hanya boleh dilalui kenderaan pacuan empat roda dan setakat 11.30 pagi tadi hujan masih belum reda.

Antara jalan yang ditenggelami air dan tidak boleh dilalui kenderaan ringan ialah Jalan Kiranau Inobong, Jalan Kolopis, Jalan Datuk Panglima Banting, Jalan Kibabaig dan Jalan Kivatu Kasigui.

Pitas, Beaufort dan Paitan yang terjejas banjir, Kota Kinabalu, Penampang, Putatan, Tuaran dan Papar menjadi daerah terbaharu dilanda bencana itu bermula malam tadi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Penumpang Dari Pulau Gaya Diarah Patah Balik

KOTA KINABALU: Beberapa bot penumpang dari Pulau Gaya ke Jeti Pasar Besar Kota Kinabalu di sini, diarah berpatah balik selepas sekatan sebarang aktiviti pergerakan dilaksanakan di kawasan pulau berkenaan, bermula semalam.

Semua bot penumpang itu mula berkumpul dan mendekati jeti berkenaan kira-kira jam 5 petang tadi dan kebanyakan penumpang memberi alasan untuk ke Kota Kinabalu bagi membeli barang.

Bagaimanapun Agensi Penguatkuasaan Maritim Malaysia (APMM) bersama Polis Diraja Malaysia (PDRM) yang menjalankan Perintah Kawalan Pergerakan (PKP) di situ meminta mereka berpatah balik kerana semua pasar raya atau dan premis perniagaan ditutup.

Pengarah Maritim Sabah dan Labuan, Laksamana Pertama Maritim Mohd Rosli Abdullah berkata, pergerakan dari Pulau Gaya ke tanah besar dihentikan serta merta kecuali hal-hal mustahak dan kecemasan.

“Anggota APMM yang bertugas seramai 11 orang dengan dua bot rondaan mengarah semua mereka berpatah balik ke Pulau Gaya.

“APMM akan terus melakukan rondaan dan pemantauan di kawasan berkenaan bagi melaksanakan PKP ini,” katanya di sini, hari ini.

Semalam, Ketua Menteri, Datuk Seri Mohd Shafie Apdal selepas mempengerusikan mesyuarat Majlis Keselamatan Negara (MKN) Sabah mengesahkan Pulau Gaya ditutup daripada sebarang aktiviti kemasukan atau keluar oleh orang awam selepas kes Covid-19 dikesan di kawasan berkenaan.

Pasukan perubatan masuk ke pulau itu untuk melakukan pemeriksaan kesihatan. – Harian Metro


Rumah Suspek Dibakar, Polis Buru Lelaki Tembak Rakan Guna Bakakuk

KOTA KINABALU: Pihak polis sedang melakukan gerakan memburu seorang lelaki yang menembak mati rakannya menggunakan senapang patah atau ‘bakakuk’ ketika dalam keadaan mabuk di Kampung Linayukan, Tongod kelmarin.

Menurut sumber, pihak polis turut mencari seorang lelaki dikenali sebagai Jerry Jais, 40, bagi membantu siasatan kes berkenaan.

Sementara itu, Ketua Polis Daerah Kinabatangan, Superintenden Dzulbaharin Ismail seperti dilaporkan berkata, polis telah mempunyai maklumat mengenai suspek yang masih belum ditemukan sehingga kini.

“Suspek sudah dikenalpasti dan usaha mengesan giat dilakukan. Polis juga sudah menemui senapang bakakuk yang disyaki digunakan oleh suspek ketika kejadian,” katanya seperti dilaporkan media.

“Mangsa disahkan meninggal dunia di lokasi kejadian dan sudah dihantar ke Hospital Kinabatangan untuk proses bedah siasat

Dzulbaharin berkata, kes disiasat mengikut Seksyen 302 Kanun Keseksaan kerana membunuh.

Dalam kejadian kira-kira pukul 9 malam kelmarin, mangsa, Minus Malit, 40, maut selepas beberapa butir peluru menembusi dada mangsa sehingga ke belakang.

Terdahulu, mangsa dikatakan menyambut hari jadi salah seorang keluarganya di rumah mereka di kampung itu bermula pukul 2 petang yang turut menghidangkan arak sebelum suspek datang pada pukul 6 petang dan minum bersamanya.

Namun difahamkan, berlaku pertikaman lidah antara mangsa dengan suspek yang tidak diketahui puncanya menyebabkan suspek pulang ke rumahnya pada pukul 8.30 malam.

Seterusnya pada pukul 9 malam suspek telah datang semula ke rumah mangsa dengan membawa selaras senapang bakakok lalu melepaskan sedas tembakan ke udara dan mencabar mangsa untuk keluar dari rumah bersemuka dengannya.

Mendengar cabaran itu, mangsa telah mencapai sebatang tukul yang berada berhampiran dengannya dan terus bergerak menuju ke arah suspek sebelum dia ditembak.

Dalam pada itu, difahamkan, berikutan kejadian itu, keluarga mangsa telah mencari suspek di rumahnya, namun suspek telah melarikan diri.

Berikutan itu, beberapa individu yang masih belum dikenali dikatakan telah membakar rumah suspek selepas memaksa semua penghuninya keluar terlebih dahulu.


Anwar Sambut Positif Sokongan Yang Dizahirkan USBO

KOTA BELUD, 17 Sept: Presiden PKR, Datuk Seri Anwar Ibrahim menyambut positif sokongan padu yang dizahirkan Pertubuhan Bumis (Bajau, Ubian, Melayu, Iranun dan Suluk) Bersatu Sabah (USBO) terhadap kepimpinan beliau pada masa kini.

Beliau berkata sokongan yang dizahirkan oleh Presiden USBO yang juga bekas Speaker Dewan Rakyat Tan Sri Pandikar Amin Mulia dan Penasihat USBO Datuk Seri Salleh Said Keruak tidak ada kaitan dengan politik kerana ia hanya sokongan daripada sebuah pertubuhan suku kaum.

“Saya agak terkesan kerana mereka memberikan sokongan kepada saya…dan apa yang kita bincangkan pada hari ini hanya mengenai kebudayaan dan tiada perbincangan mengenai politik,” katanya kepada pemberita selepas merasmikan Perhimpunan Memperingati Hari Malaysia Sabah 2019 anjuran USBO di Dewan Seri Kilapi, Rampayan Laut, dekat sini hari ini.

Pada majlis itu, Pandikar yang mewakili USBO turut menyatakan sokongan penuh kepada kepemimpinan Anwar selepas beliau dilantik menjadi Perdana Menteri dan ia disambut tepukan dan sorakan gemuruh lebih 10,000 orang yang hadir pada majlis itu.

Terdahulu ketika berucap pada majlis itu, Anwar berkata apa yang penting sekarang adalah untuk membawa landskap politik baharu yang memikirkan rakyat dan menunjukkan teladan yang baik.

“Saya yakin rakyat akan bersama kita jika kita menunjukkan teladan yang baik. Soal menjadi Perdana Menteri, perkara ini sudah dibincangkan dengan Tun Dr Mahathir Mohamad dan sekarang gilirannya mentadbir, saya tidak ganggu.

“Namun apabila tiba giliran saya jadi Perdana Menteri, saya akan laksakana tanggungjawab itu sebaiknya. Saya akan pastikan ada perubahan yang baik pada masa hadapan dan saya akan teruskan tanggungjawab berkenaan tuntutan Sabah khususnya mengenai Perjanjian Malaysia 1963 seperti yang dilakukan oleh Perdana Menteri Tun Dr Mahathir Mohamad pada masa kini,” katannya.

Sementara itu, sambil menzahirkan sokongan kepada kepimpinan Anwar, Pandikar dalam ucapannya turut menyifatkan Anwar sebagai pemimpin paling layak atau ‘the last samurai’ untuk menerajui kepemimpinan negara selepas Mahathir.

“USBO menyokong penuh kepemimpinan Anwar dan  politik adalah dinamik dan keputusan kita pada hari ini kena ambil kira persekitaran politik masa kini…kita menyokong bukan disebabkan mahukan jawatan atau apa-apa imbuhan kerana kita yakin Anwar mampu menyatupadukan seluruh rakyat di negara ini,” katanya.

Pada masa yang sama, Salleh turut merakamkan terima kasih kepada Anwar kerana hadir merasmikan majlis berkenaan dan menyatakan kepimpinan Anwar kini berada di landasan yang betul bagi menyelamatkan Malaysia yang kini terdapat politik ekstrem yang boleh menghancurkan negara.


AirAsia Bakal Wujudkan Penerbangan Terus Ke Sandakan, Tawau Dari Negara Asia

KOTA KINABALU: Syarikat penerbangan AirAsia akan mewujudkan laluan penerbangan terus ke Tawau dan Sandakan dari negara-negara Asia seawal tahun hadapan.

Ketua Pegawai Eksekutif AirAsia Group Berhad Tan Sri Tony Fernandes berkata, laluan penerbangan baharu itu dijangka bermula pada Januari atau selewat-lewatnya Februari 2020.

“Kini kita sudah bersedia untuk mengembangkan perkhidmatan penerbangan terus ke dua destinasi itu.

“Penerbangan itu adalah dari negara seperti China, Korea Selatan, Jepun serta negara Asia yang lain,” katanya dalam sidang media selepas mengadakan Kunjungan Hormat kepada Ketua Menteri Datuk Seri Mohd Shafie Apdal di sini, semalam.

Beliau berhasrat melancarkan laluan baharu itu pada musim sejuk di negara seperti China dan Korea, pada masa yang sama mempromosikan destinasi-destinasi menarik di Sabah.

Katanya, Kota Kinabalu masih menjadi keutamaan operasi AirAsia dan ianya dapat diperkasakan apabila Lapangan Terbang Terminal 2 dapat dibuka.

“Ini juga adalah perbincangan saya dengan ketua menteri tadi, selain akan membangunkan lapangan terbang di Tawau dan Sandakan, Terminal 2 di sini juga akan dibangunkan selain di Kuching, Miri dan Sibu Sarawak.

“Kini kita mampu membawa 8 juta pengunjung ke sini dan sekiranya Terminal 2 ini dibuka, kita mampu membawa 15 juta pengunjung selain menyediakan 32,000 peluang pekerjaan.

“Selain itu ia juga akan membawa sejumlah RM150 bilion ekonomi kepada Sabah menerusi penerbangan-penerbangan ini,” katanya.

Menurutnya, Terminal 2 itu adalah satu aset penting yang tidak seharusnya dibiarkan kosong atau tidak digunakan. Pembukaan terminal itu membolehkan Lapangan Terbang Antarabangsa Kota Kinabalu untuk menerima lebih banyak penerbangan antarabangsa.

Tony optimistik Terminal 2 itu akan dibuka semula selepas mengadakan perbincangan dengan Ketua Menteri Sabah.

“Sekiranya diberikan kelulusan, kami mampu membangunkan terminal itu dalam tempoh enam bulan sahaja.

“Kapasiti lapangan terbang perlu ditingkatkan memandangkan Sabah akan memerlukan lebih ramai pelancong di masa hadapan,” katanya.

Selain itu, beliau juga menjelaskan AirAsia turut ingin membantu usahawan tempatan untuk memasarkan produk mereka menerusi platform e-commerce syarikat berkenaan iaitu Ourshop.com.

Katanya, produk yang dipasarkan itu akan menembusi pasaran antarabangsa dan pelbagai perkhidmatan akan disediakan oleh AirAsia bagi melancarkan urusan niaga.


KPDNHEP Rampas 756 Liter Petrol, Diesel Di Telupid

TELUPID: Kementerian Perdagangan Dalam Negeri dan Hal Ehwal Pengguna (KPDNHEP) merampas 765 liter minyak petrol dan diesel yang dipercayai cuba diseleweng susulan serbuan ke atas sebuah stesen minyak di sini, awal pagi tadi.

Rampasan membabitkan 500 liter minyak petrol dan 265 liter minyak diesel itu dibuat selepas penahanan seorang lelaki warga tempatan berusia 25 tahun, pada pukul 6 pagi tadi.

Ketua Cawangan KPDNHEP Sandakan, Mohamad Hashim, berkata pihaknya membuat risikan dan siasatan berhubung aduan penyelewengan bahan api petroleum bersubsidi yang dilakukan oleh pembeli yang tidak mempunyai kebenaran bertulis daripada pengawalan bekalan, serta salah laku pengusaha stesen minyak.

Katanya, risikan dibuat selama seminggu yang kemudian membawa kepada penahanan lelaki itu dengan anggaran keseluruhan rampasan termasuk kereta adalah RM51,039.

“Suspek ditahan dan diambil keterangan, sebelum dibebaskan. Lelaki itu disiasat mengikut Seksyen 21 dibaca bersama Peraturan 3(1) Peraturan-Peraturan Kawalan Bekalan 1974 Akta Kawalan Bekalan 1961.

“Sementara, pengusaha stesen minyak pula akan diambil tindakan mengikut Peraturan 21(1) Peraturan-Peraturan Kawalan Bekalan 1974 Akta Kawalan Bekalan 1961 kerana melanggar syarat lesen tidak boleh menjual bahan api kepada orang yang tidak mempunyai kebenaran bertulis,” katanya di sini, hari ini.

Mohamad berkata, pihaknya akan terus mengambil tindakan tegas terhadap aktiviti penyelewengan yang dilakukan mana-mana pihak dan pengusaha stesen minyak.

Katanya, sejak April sehingga awal bulan ini, lima kes tangkapan direkodkan berhubung aktiviti penyelewengan bahan petroleum dan barang kawalan berjadual.

“Semua lima kes ini sudah dituduh ke mahkamah, manakala warga asing yang terbabit dalam aktiviti penyelewengan barang kawalan berjadual ditahan di Penjara Sandakan sebelum sebutan semula kes Pada 16 Jun depan,” katanya. – BorneoToday


Penculikan Ekspres

GENG kejam Crazy Boys (Budak Gila) membuat duit di Caracas – antara bandar paling berbahaya di dunia dengan menculik orang awam di khalayak ramai sebelum menuntut wang tebusan.

Bayaran dituntut mungkin sekadar kereta atau jam tangan, tetapi untuk negara yang bergelumang kemiskinan, ia masih dilihat sebagai menguntungkan.

Venezuela diperintah Presiden Nicolas Maduro yang disokong Russia selama lima tahun dan negara itu kini menjadi ‘kambing hitam’ dalam perbalahan antara Presiden Vladimir Putin serta Donald Trump tahun ini dengan Rumah Putih meletakkan sokongan terhadap pembangkang, Juan Guadio yang mendakwa memenangi pilihan raya.

Bagaimanapun, Maduro masih berkuasa di negara itu dalam keadaan inflasi membelenggu negara itu yang mengakibatkan penjenayah tegar sekalipun berfikir meninggalkan Venezuela.

Gengster digeruni, El Negrito, 24, mengaku tidur dengan pistol di bawah bantalnya selain tidak tahu berapa ramai orang sudah dibunuhnya.

Katanya, hiperinflasi merosakkan reputasinya malah setiap tembakan juga perlu dihitung kerana secara tidak langsung akan memerlukan perbelanjaan untuk diganti. Terbaharu, minggu lalu bank pusatnya mengumumkan Venezuela mengakhiri 2018 dengan inflasi melebihi 130,000 peratus.

Kalau dulu 10 bolivar untuk harga sepucuk pistol, pada masa sekarang nilainya hanya bersamaan AS$1 (RM4.20) dan tidak cukup untuk membeli sekotak rokok sekalipun.

“Sekali tembak nilainya AS$15 (RM63). Jika pistol hilang atau dirampas polis, melayanglah AS$800 (RM3,500),” katanya.

Dia mengetuai kumpulan Crazy Boys, geng yang merangkumi rangkaian jenayah di Petare, salah satu kawasan miskin paling ganas di Amerika Selatan.

Samseng itu berkata, kumpulannya kini melakukan hanya lima penculikan setahun, jumlahnya jauh berkurangan berbanding dulu.

Namun, katanya, ‘penculikan ekspres’ seperti itu amat menguntungkan. Lazimnya, mangsa dilarikan dan dijadikan tebusan sehingga 48 jam sementara keluarganya mencari wang untuk membayar pembebasannya. Keutamaannya adalah pembayaran cepat, bukan jumlah atau nilainya, seterusnya mangsa terus dihantar pulang.

El Negrito berkata, jumlah tebusan bergantung kepada nilai kereta mangsa, tetapi mengakui keadaan mampu menjadi buruk jika tuntutan tidak dipenuhi.

Bagaimanapun, seperti rakan samsengnya yang lain, El Negrito mengakui sedang mempertimbangkan untuk merantau ke negara lain mencari rezeki dengan cara yang tidak membabitkan jenayah.

Dia yang mempunyai isteri dan seorang anak perempuan yang masih kecil berkata, ramai rakan penjenayahnya meninggalkan dunia jenayah dan mencari kerja halal di luar negara, antara lain disebabkan pelaksanaan undang-undang ketat di situ.

Kehancuran ekonomi dan kemelut politik di negara kaya minyak itu menjadikan Venezuela kini seperti tiada undang-undang. Pada waktu malam, penduduk Caracas tidak lagi berani keluar rumah dan memilih berkurung walaupun tiada perintah diisytiharkan kerajaan.

Keadaan begitu teruk sehingga penduduk tidak memandang telefon bimbit mereka di luar rumah, malah meninggalkan semua barang kemas termasuk cincin perkahwinan tersorok di rumah.

Sementara itu, Pengarah Pemerhati Keganasan Venezuela, Robert Briceno berkata: “Semakin kurang wang, semakin kuranglah juga untuk dicuri. Hari ini semua orang berdepan kesukaran, baik rakyat yang cuba berusaha dengan cara baik untuk mendapat wang, mahupun penjenayah yang menjadikan mereka mangsa.” – Agensi


Kes Covid-19 Sabah Dijangka Terus Meningkat – Masidi

KOTA KINABALU: Kerajaan negeri menjangka bilangan kes di Sabah akan terus meningkat dalam tempoh beberapa hari ini susulan masih terdapat 11,000 sampel ujian Covid-19 belum memperoleh keputusan.

Menteri Kerajaan Tempatan dan Perumahan, Datuk Seri Panglima Masidi Manjun berkata, Sabah masih berdepan sampel ujian Covid-19 yang tertangguh dan keputusan ujiannya belum diketahui.

Beliau berkata, jumlah sampel ujian yang belum diperoleh itu berjumlah 18,000 namun, Kementerian Kesihatan Malaysia (KKM) dan Jabatan Kesihatan Negeri Sabah (JKNS) berjaya mengurangkan jumlah itu kepada 11,000 sampel.

“Ini bermakna, 7,000 sampel ujian telah diperoleh dan ini sebabnya bilangan kes tinggi kerana kes baharu bercampur dengan sampel tertangguh sedia ada.

“Dengan sampel yang tertangguh masih ada 11,000 sampel ujian, kita mengandaikan jumlah kes akan terus tinggi dalam beberapa hari,” katanya semasa sidang media mengenai perkembangan Covid-19 Sabah, di Wisma Innoprise, hari ini.

Masidi berkata, sampel ujian tertangguh itu bermula sejak awal Oktober.

Katanya, memandangkan sebelum ini menggunakan ujian PCR, ia mengambil masa yang lama untuk memperoleh keputusan. Namun, sekarang dengan penggunaan ujian RTK (Rapid Test Kit), keputusan boleh diperoleh dengan lebih pantas.

Tambahnya, kes Sabah akan terus meningkat sehingga keputusan sampel ujian tertangguh itu diperoleh. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BPN 2.0 Fasa Kedua Dibayar Januari 2021

PUTRAJAYA: Pembayaran Bantuan Prihatin Nasional 2.0 (BPN 2.0) fasa kedua akan dibuat pada Januari 2021, kata Menteri Kewangan, Tengku Datuk Seri Zafrul Tengku Abdul Aziz.

Beliau berkata, bayaran itu juga akan dibuat beserta dengan bayaran kepada permohonan baharu dan rayuan yang lulus.

“BPN 2.0 berjumlah RM7 bilion yang bertujuan meringankan beban 7.5 juta penerima B40 serta 3.1 juta penerima M40 melalui pemberian bantuan tunai secara ‘one-off’.

“Setakat ini, pembayaran fasa pertama sejumlah RM4.5 bilion berjaya disalurkan kepada lebih 9.86 juta penerima, merangkumi tujuh juta penerima daripada kategori B40 dan 2.86 juta penerima daripada kategori M40.

“Bagi penerima BPN 2.0 yang tidak mempunyai akaun bank, penunaian mula disediakan di cawangan Bank Simpanan Nasional mulai 26 Oktober 2020,” katanya.

Beliau berkata demikian dalam satu kenyataan mengenai Laporan LAKSANA Ke-31 pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA), hari ini.

Mengulas lanjut, Tengku Zafrul berkata, tempoh permohonan baharu serta rayuan BPN 2.0 pula telah berakhir pada 15 November lalu.

“Sehubungan itu, pembayaran fasa kedua beserta bayaran kepada

permohonan baharu dan rayuan yang lulus akan dibuat dalam bulan Januari 2021,” katanya.

Bagi Geran Khas PRIHATIN (GKP) 2.0 pula, pemohon boleh menyemak status permohonan dari tarikh 27 November 2020, manakala pembayaran dijangka bermula pada 30 November 2020, katanya.

“Sebanyak 304,000 PKS Mikro layak bakal menerima bantuan ‘one-off’ berjumlah RM3,000 dengan bayaran keseluruhan sebanyak RM912 juta. Secara keseluruhannya, hampir 850,000 PKS mikro sudah menerima GKP dan GKP 2.0 dengan jumlah keseluruhan RM2.55 bilion.

“Bagi mereka yang gagal permohonan, tempoh rayuan GKP 2.0 akan dibuka dari 7 hingga 21 Disember 2020. Rayuan boleh dibuat secara dalam talian di https://gkp.hasil.gov.my,” katanya.

Tengku Zafrul berkata, untuk Program Subsidi Upah 2.0 (PSU 2.0) yang bermula sejak Oktober 2020, sebanyak RM164.26 juta sudah dibelanjakan setakat bulan lalu bagi membantu 34,479 majikan untuk terus beroperasi dan mengekalkan seramai 273,767 pekerja.

“Diingatkan bahawa permohonan baharu bagi PSU 2.0 masih dibuka

kepada majikan sehingga 31 Disember 2020,” katanya. – BH Online


PAS Sabah Sedia Bantu PRN Johor

KOTA KINABALU: PAS Sabah masih menunggu arahan PAS pusat dan sedia membantu turun padang jika diperlukan bagi melancarkan perjalanan Pilihan Raya Negeri (PRN) Johor yang diadakan tidak lama lagi.

Setiausaha PAS Sabah, Dr Aliakbar Gulasan, berkata pihaknya akan menghantar sejumlah jentera diperlukan mengikut kawasan yang sudah ditentukan pada pilihan raya itu kelak, selepas keputusan berhubung PRN Johor dibuat kepimpinan parti.

Beliau berkata, setakat ini berharap hubungan dijalin antara PAS dengan Muafakat Nasional (MN) dan Perikatan Nasional (PN) terus kukuh terutama bagi memutuskan kerjasama pada PRN ini.

“Kita masih menunggu arahan PAS pusat dan tiada halangan untuk turun membantu calon di PRN Johor yang dijangka berlangsung dalam masa terdekat.

“Bagaimanapun, saya difahamkan perundingan masih dijalankan antara PAS dan MN serta PN berhubung PRN Johor ini, seandainya keputusan sudah ada, kita tetap akan membantu seperti dilakukan pada PRN Melaka yang lalu.

“Kita akan menghantar sejumlah jentera diperlukan mengikut kawasan yang sudah ditentukan,” katanya selepas Majlis Pelancaran Sambutan Tahun Baharu Cina Peringkat Negeri di Kota Kinabalu, hari ini.

Sementara itu, Aliakbar berkata, PAS Sabah belum meletakkan sasaran kerusi tertentu untuk ditandingi di negeri ini pada Pilihan Raya Umum ke-15 (PRU-15) akan datang.

Beliau berkata, pihaknya tidak mahu terlalu berpolitik ketika ini termasuk bagi menentukan kerusi bakal ditandingi, sebaliknya lebih menumpu kepada usaha membantu rakyat.

“PAS Sabah mahu lebih menumpukan perkara berkaitan kebajikan pada masa ini, malah kita menghulurkan bantuan tanpa melihat kawasan tertentu.

“Sebagai contoh, ketika banjir di Kota Marudu baru-baru ini, walaupun PAS secara rasmi belum bertapak di daerah berkenaan, namun kita tetap hadir menghulurkan bantuan,” katanya

Mengulas sambutan Tahun Baharu Cina, Aliakbar berkata, pihaknya mengedarkan limau mandarin dan kuih bahulu kepada masyarakat Cina di sekitar pejabat PAS Sepanggar sebagai simbol kemakmuran dan kegembiraan, selain menghormati masyarakat Tionghua di kawasan terbabit yang menyambut perayaan berkenaan.

Beliau berkata, pihaknya juga akan menziarah beberapa tokong sekitar bandar raya untuk menyampaikan sumbangan dan cenderamata sebagai tanda menghargai masyarakat pelbagai kaum. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peter Bidas ADUN Kiulu Pertikai Pembinaan Keretapi KK-Kudat

KOTA KINABALU: Menteri Pembangunan Infrastruktur Datuk Peter Anthony membidas tindakan Datuk Joniston Bangkuai (PBS-Kiulu) yang mempertikai usaha kerajaan membina keretapi Kota Kinabalu (KK)-Kudat yang dianggarkan bernilai RM5.2 bilion.

Beliau berkata, ketika Pusat Konvensyen Antarabangsa Sabah (SICC) yang menelan belanja RM1bilion dibina, kenapa Ahli Dewan Undangan Negeri (Adun) Kiulu tidak mempertikaikan pembinaan itu. Walhal pembinaan konvensyen berkenaan ketika itu tiada manfaatnya.

“Kenapa mesti mempertikaikan pembinaan keretapi KK-Kudat. Kerajaan berhasrat membina pelabuhan di Limau-Limauan Kudat dan kerajaan merancang untuk menggabungkan rangkaian keretapi ini dengan pelabuhan berkenaan.

“Maka, selain akan digunakan sebagai pengangkutan awam kepada penduduk setempat, keretapi itu akan digunakan untuk pelabuhan berkenaan.

“Apa salahnya membina rangkaian keretapi yang boleh menghubungkan masyarakat setempat dengan kemudahan awam,” katanya ketika menjawab soalan tambahan Adun Kiulu dalam Mesyuarat Kedua, Penggal Kedua, Persidangan DUN Sabah, di sini pada Selasa.

Adun Kiulu itu mempertikai kenapa peruntukan bagi pembinaan keretapi KK-Kudat itu tidak digunakan untuk menaiktaraf jalan-jalan daif di kampung serta menyediakan kemudahan bekalan air bersih.

Peter, yang juga Adun Melalap menyatakan jalan-jalan di luar bandar akan turut diberi keutamaan dan beliau sendiri sudah menjelajah seluruh Sabah bagi mengenalpasti mana-mana jalan kampung serta jambatan yang perlu pembaikan.

“Jika saya dikatakan tidak melaksana pembaikan jalan-jalan kampung, itu tidak benar dan mungkin Yang Berhomat (Kiulu) tidak datang semasa taklimat yang kita adakan di Tuaran,” ujarnya.

Kemudian mengenai pertanyaan Datuk Isnin Aliasnih (BERSATU-Klias) agar perkasakan dahulu aspek keselamatan di sepanjang laluan keretapi kerana masih berlaku kemalangan, Peter berkata, isu ketiadaan pagar keselamatan itu berlaku sejak pemerintahan kerajaan terdahulu.

Dalam mengatasi masalah ketiadaan pagar keselamatan di sepanjang laluan keretapi dari KK-Tenom, beliau telah mengarahkan Pengarah Jabatan Keretapi Negeri Sabah (JKNS) agar membina pagar di kiri dan kanan laluan keretapi demi keselamatan orang ramai.

Katanya, selepas mengambil alih kepimpinan dalam Kementerian Pembangunan Infrastruktur, beliau telah melawat sepanjang laluan keretapi KK-Tenom dan memang tiada pagar di sepanjang laluan. Masalah ini dilihat berlaku sejak kerajaan lama.

“Atas sebab itu, kita membuat perancangan untuk membina pagar keselamatan ini. Ia kerana setiap hari kita dapati terdapat 1,600 orang pengguna termasuk 700 pelajar yang menaiki keretapi dari Tenom-KK menggunakan kemudahan keretapi itu.

“Jika dilihat masalah kemalangan turut berlaku sejak dahulu lagi,” jelasnya.

Peter berkata, JKNS turut menaiktaraf kemudahan keretapi di Papar dengan menggunakan konkrit demi keselamatan.

Menurutnya, jika bercakap soal keselamatan sepanjang laluan keretapi KK-Tenom, isu ketirisan yang menyebabkan RM300juta lesap semasa pemerintahan kerajaan lama mendatangkan masalah kepada kerajaan sekarang.

Bagaimanapun, kerajaan baharu ini akan merancang pembinaan pagar keselamatan itu. Namun, proses perolehannya akan mengambil sedikit masa iaitu antara tiga hingga enam bulan.


Pelajar Keningau Harumkan Nama Malaysia Di Thailand

KENINGAU: Seorang pelajar Tingkatan Tiga, di sini, melakar sejarah tersendiri pada peringkat global apabila menjuarai pertandingan peragaan pakaian anjuran Prince & Princess International di Chiang Mai, Thailand.

Farah Ann Beaty mencatat kemenangan berkenaan selepas keputusan rasmi pertandingan yang berlangsung dari 12 hingga 18 November lalu membabitkan peserta daripada beberapa negara itu, diumumkan semalam.

Ibunya, Annie Thien, memberitahu Bernama di sini, anaknya yang juga pelajar Sekolah Menengah Jenis Kebangsaan (SMJK) Ken Hwa Keningau, menewaskan 58 peserta lain untuk mengungguli anugerah Miss Pre Teen Asia 2019.

Beliau memaklumkan, pertandingan itu dianjurkan bagi mencungkil bakat baharu dalam kalangan kanak-kanak dan remaja di seluruh dunia, dalam bidang seni serta peragaan pakaian untuk diketengahkan ke peringkat lebih tinggi.

Kemenangan Farah Ann itu sekali gus melengkapkan kejayaan ketiga gadis Kadazan Dusun Murut berkenaan di persada dunia dalam bidang seni.

Dua lagi kejayaan diraih pelajar itu sepanjang tahun ini ialah memenangi anugerah The World’s Top Ten Most Potential Star Model Award dan The World Top Ten Most Photogenic Model Award.

Farah Ann adalah anak bongsu daripada lima beradik kepada pasangan Peter Beaty dan Annie Thien. – BERNAMA


Rentas Negeri Masih Tidak Dibenarkan – Ismail Sabri

PUTRAJAYA, 30 Mac : Aktiviti merentas negeri di seluruh negara masih belum dibenarkan setakat ini, umum Menteri Kanan (Kluster Keselamatan), Datuk Seri Ismail Sabri Yaakob.

Bagaimanapun jelas Ismail, kebenaran rentas negeri bersyarat bagi aktiviti pelancongan domestik melibatkan negeri-negeri Perintah Kawalan Pergerakan Pemulihan (PKPP) ke negeri PKPP yang lain masih diberikan seperti sebelum ini.

Dalam pada itu, status PKPP melibatkan 10 negeri juga turut masih dikekalkan, iaitu Perlis, Kedah, Perak, Melaka, Negeri Sembilan, Pahang, Terengganu, Sabah, Wilayah Persekutuan (WP) Putrajaya dan WP Labuan.

Tempoh lanjutan status PKPP di 10 negeri tersebut berkuatkuasa dari 1 April sehingga 14 April kecuali Sarawak yang bermula 30 Mac hari ini sehingga 12 April.

Difahamkan, prosedur operasi standard (SOP) masih sama seperti sebelum ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dah gilis lari pula

LAS VEGAS: Polis memburu seorang wanita yang mengheret seorang pemilik salun kecantikan sejauh beberapa meter dengan keretanya hingga mati ketika cuba melarikan diri daripada membayar kos rawatan kuku.

Pemburuan Krystal Whipple, 21, masuk hari kesembilan kelmarin, malah ibu serta nenek suspek turut merayu wanita itu menyerah diri.

Polis memberitahu, kejadian berlaku pada 29 Disember lalu ketika Krystal mendapatkan rawatan kuku di sebuah salun kecantikan di bandar ini.

Selepas selesai membuat rawatan berkenaan Krystal membuat bayaran berjumlah AS$35 (RM144), tetapi kad kreditnya tidak diterima dan wanita itu memberitahu pekerja salun dia mahu mengambil wang di dalam kereta.

Bagaimanapun, pekerja salun mendapati Krystal cuba melarikan diri menyebabkan mereka cuba menghalang wanita berkenaan.ADVERTISING

Menyedari keadaan itu, pemilik salun, Nhu Ngoc Quynh Nguye dan suaminya, Sonny Chung terus berlari keluar untuk menghalang Krystal.

Satu rakaman kamera keselamatan yang disiarkan polis menunjukkan Nhu Ngoc, 53, melompat di hadapan kereta jenis Camaro dipandu Krystal yang kemudian disahkan sebagai kenderaan curi.

Malangnya, Nhu Ngoc terjatuh ke bawah kereta dan diseret sejauh 15 meter sebelum dibiarkan mati oleh suspek.

Selain suami, Nhu Ngoc turut meninggalkan tiga anak.

“Saya meminta maaf kerana kamu kehilangan ibu dan saya tidak boleh bayangkan perasaan kamu. Saya berharap kamu dapat maafkan anak dan keluarga saya,” kata ibu Krystal, Sharon yang ditujukan kepada keluarga Nhu Ngoc.

Dalam satu wawancara dengan stesen televisyen KTNV News itu, Sharon turut merayu supaya anaknya menyerah diri kepada polis.

“Kamu tidak boleh melarikan diri sayang, kamu tak boleh. Kamu perlu menyerah diri. Kita akan cari peguam dan selesaikan masalah ini,” rayu Sharon. – Agensi


Warga Emas Maut Jatuh Dari Tingkap Dapur Rumah Di Telipok Ria

TUARAN: Seorang wanita warga emas tempatan berusia 62-tahun, maut setelah terjatuh dari tingkap dapur belakang rumah anaknya.

Kejadian di Taman Telipok Ria, Fasa 3, Tuaran tersebut disahkan Ketua Polis Daerah Tuaran, DSP Mohd Hamizi Halim dalam satu kenyataan media.

Menurut beliau, kejadian berlaku pada pukul 9:11-pagi tadi. Mangsa yang tinggal bersama keluarga anaknya di rumah dan berseorangan semasa kejadian berlaku.

Mangsa telah ditemui orang awam setelah mendengar bunyi bising di bahagian belakang blok perumahan berkenaan dan disahkan meninggal dunia akibat pendarahan di bahagian kepala oleh Pembantu Pegawai Perubatan Hospital Tuaran yang turut berada di tempat kejadian. Mayat mangsa telah dihantar ke Hospital Tuaran untuk proses bedah siasat.

Kes dikalsifikasikan sebagai Mati Mengejut (SDR) sehingga laporan penuh bedah siasat diperolehi. Diminta orang awam yang mempunyai maklumat tentang kejadian yang berlaku boleh menyalurkannya dengan cara menghubungi pihak polis di talian 088791933, 088791966 dan 088791977.

Sumber/Foto : Ketua Polis Daerah Tuaran, DSP Mohd Hamizi Halim


Suami Hentam Muka Isteri Guna Dumbbell Sampai Tidak Dapat Makan & Minum

Seorang wanita terpaksa menanggung kecederaan kekal selepas wajahnya dipukul suami dengan menggunakan dumbbell kerana berang dibebel oleh mangsa.

Kehidupan Aimee Dixon musnah selepas dia disahkan mengalami kecederaan teruk di bahagian muka.

Mangsa yang berusia 37 tahun terpaksa pasrah dengan nasib yang menimpanya di mana setiap hari dia mengalami kesukaran untuk makan dan minum.

Sehingga kini, mangsa masih menerima rawatan susulan di hospital, lapan bulan selepas kejadian yang menakutkan itu.

Si suami, Andrew Dixon, 35, tergamak menyerang isterinya sendiri kerana menyangka mangsa sedang membebel menyuruh dia makan ubat. Andrew didakwa di mahkamah atas pertuduhan cubaan membunuh isterinya pada 18 November lalu.

Namun dia disahkan mengalami masalah gangguan mental dan tidak dapat hadir ke mahkamah serta memberi arahan kepada peguamnya.

Pihak pendakwa raya mendakwa Andrew berkemungkinan menggunakan dumbbell atau batang besi untuk menyerang mangsa sekurang-kurangnya tiga kali di bahagian muka dan kepala ketika kejadian itu.

Mangsa mengalami kecederaan parah di bahagian kepala termasuk retak dan lebam serta pendarahan di bahagian otak.

Kejadian itu juga menyebabkan mangsa masalah fizikal dan emosi termasuk menjejaskan pertuturannya.

Pendakwa Raya Geraldine Kelly berkata, “Aimee Dixon masih berada di hospital, dia mengalami kecederaan otak dan tidak akan mampu hidup secara normal.

“Meskipun dia beransur pulih, tetapi dia mengalami kesukaran untuk bercakap, minum dan menelan serta beberapa lagi perkara lain yang memerlukan bantuan untuk bergerak,” katanya.

Sementara itu, Andrew didapati menghidap paranoid schizophrenia dan dipindahkan ke Penjara Doncaster pada 20 Mei lalu.

Doktor berkata, Andrew memerlukan rawatan dan pemulihan. Selain itu dia terlalu berisiko untuk dibiarkan berada di tempat awam.


Sabah Tinggalkan PSM Berkuatkuasa Serta Merta

KOTA KINABALU: Persatuan Sepaktakraw Negeri Sabah (ASTAKA) muncul ahli gabungan terbaharu Persatuan Sepaktakraw Malaysia (PSM) yang mengumumkan keluar daripada badan induk berkenaan, berkuat kuasa serta merta.

Keputusan itu diumumkan Presiden ASTAKA, Datuk Awang Sham Amit dalam sidang media, di sini, petang ini selepas mempengerusikan mesyuarat khas jawatankuasa eksekutif dan ahli majlis tertinggi badan induk itu.

Katanya, mesyuarat itu sebulat suara memutuskan penarikan diri sebagai ahli gabungan PSM dan pada masa yang sama menyokong usaha penubuhan badan induk baharu sepak takraw negara.

“ASTAKA mengambil maklum dan memandang serius keputusan yang dibuat Persekutuan Sepaktakraw Asia (ASTAF) berhubung penyingkiran PSM sebagai ahli gabungannya pada 20 Mei 2021.

“Isu ini akan menjejaskan sukan sepak takraw negara pada masa akan datang dan bagi memastikan kelangsungan pembangunan sukan sepak takraw, ASTAKA melalui mesyuarat khas Jawatankuasa Eksekutif dan Ahli Majlis Tertinggi ASTAKA, hari ini memutuskan penarikan diri sebagai ahli gabungan PSM berkuat kuasa serta merta.

“ASTAKA dengan setulus hati mengucapkan setinggi-tinggi penghargaan kepada PSM dan barisan kepemimpinannya atas segala usaha dan bakti yang ditaburkan kepada sukan sepak takraw negara sepanjang penubuhannya,” katanya.

ASTAKA adalah ahli gabungan ke-11 badan induk sepak takraw negara yang mengumumkan keluar daripada PSM setakat ini.

Sebelum ini 10 ahli berbuat demikian adalah Persatuan Sepak Takraw Wilayah Persekutuan Putrajaya (PESTAP), Gabungan Sepak Takraw Kelantan (GASTAK), Persatuan Sepak Takraw Johor (PSJ), Persatuan Sepak Takraw Selangor (PSS), Persatuan Sepak Takraw Negeri Kedah (PESTAK) dan Persatuan Sepaktakraw Negeri Terengganu (PSNT).

Turut mengumumkan menarik diri ialah Persatuan Sepak Takraw Perak (PERSEDAR), Persatuan Sepak Takraw Sarawak (PSS), Persatuan Sepak Takraw Negeri Sembilan (PESTANS) dan Persatuan Sepak Takraw Perlis (PSTPs).

Mengulas lanjut, Awang Sham berkata ASTAKA mengambil keputusan menarik diri kerana sudah tiada pilihan selain menyokong tindakan yang diambil majoriti persatuan ahli gabungan PSM.

“Kita mesti menyokong jumlah yang lebih (majoriti) dan hari ini kita juga bersetuju untuk bersama dalam penubuhan badan induk sepak takraw yang baharu,” katanya.

Dalam pada itu, Awang Sham berharap ahli jawatankuasa mewakili ASTAKA dalam badan induk sepak takraw negara akan dikekalkan apabila persatuan baharu menggantikan PSM ditubuhkan.

Katanya, pembabitan ASTAKA sebagai wakil dari Sabah penting sebagai kesinambungan pembangunan sukan sepak takraw di negeri ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Kesejukan Melampau Di Gunung Kinabalu ‘Dipikul’ Turun

RANAU: Pendaki wanita terpaksa diselamatkan Pasukan Mencari dan Menyelamat Gunung Kinabalu (MOSAR) selepas mengalami kesejukan melampau di Kilometer 7.2, di sini, hari ini.

Dalam kejadian pada 9.30 pagi itu, wanita berusia 24 tahun terbabit dilaporkan mengalami kesukaran dan memerlukan bantuan untuk dibawa turun dari puncak.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 10 pagi.

Katanya, susulan itu, sepasukan lapan anggota dan pegawai termasuk MOSAR serta malim gunung dikerah ke lokasi kejadian.

“Sebaik tiba di lokasi mangsa ditemui pasukan MOSAR memberikan rawatan awal bagi memastikan mangsa dalam keadaan stabil dan selamat.

“Mangsa seterusnya dibawa turun ke Panalaban menggunakan teknik ‘Piggy Back Carry’ oleh pasukan penyelamat,” katanya dalam kenyataan media, hari ini.

Menurutnya, sebaik tiba di Panalaban, mangsa yang beransur pulih memilih untuk berjalan tanpa bantuan MOSAR hingga ke Timpohon Gate.

Katanya, mangsa tidak memerlukan bantuan EMRS atau ambulans dan operasi ditamatkan pada 3.10 petang selepas tiada lagi kemerbahayaan lain. – BH Online


Kumpulan Sawit Kinabalu Untung RM320 Juta Tahun Ini, Kata Hajiji

KOTA KINABALU: Kumpulan Sawit Kinabalu yang juga syarikat berkaitan kerajaan (GLC) Sabah berjaya mencatat keuntungan lebih RM320 juta pada tahun ini.

Ketua Menteri Hajiji Noor berkata, jumlah berkenaan adalah keuntungan sebelum cukai yang tertinggi dalam sejarah syarikat terbabit.

Katanya, pencapaian cemerlang Sawit Kinabalu itu amat membanggakan khususnya ketika penularan pandemik Covid-19 yang sudah menjejaskan banyak sektor ekonomi di seluruh negara.

“Kerajaan negeri turut berbangga dengan pencapaian cemerlang Sawit Kinabalu yang kini berusia 25 tahun dan sentiasa menunjukkan prestasi yang terbaik.

“Kumpulan Sawit Kinabalu bukan saja ini telah menunjukkan prestasi yang baik dalam sektor perniagaan malahan dalam menjalankan tanggungjawab sosial korporatnya (CSR) dan telah menyantuni segenap lapisan masyarakat di hampir seluruh Sabah melalui pelbagai saluran bantuan terutamanya dari segi bantuan kewangan,” katanya.

Beliau berkata demikian ketika merasmikan pelancaran sambutan ulang tahun ke-25 Kumpulan Sawit Kinabalu di Pusat Konvensyen Antarabangsa Sabah (SICC), di sini, hari ini.

Sementara itu, Hajiji berkata usaha Kumpulan Sawit Kinabalu yang sudah mula melebarkan sayapnya dalam mempelbagaikan kegiatan perniagaan seperti pembangunan hartanah, penternakan lembu, pedaging dan burung walit juga dilihat sebagai satu inisiatif yang amat baik.

“Tindakan berkenaan juga bagi memastikan Kumpulan Sawit Kinabalu terus relevan sebagai sebuah jentera pelaburan kerajaan negeri sejajar dengan agenda pembangunan hala tuju kerajaan negeri.

“Saya juga dimaklumkan walapun berdepan cabaran pandemik, tetapi ini telah membuka peluang ekonomi yang amat cerah dengan harga pasaran minyak sawit mentah (CPO) yang telah mencecah paras harga tertinggi iaitu lebih RM5,000 satu tan pada tahun ini merupakan satu sejarah dalam buku industri sawit,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


136,055 Pelarian Filipina Dikenal Pasti Di Sabah

KUALA LUMPUR: Sejumlah 136,055 pelarian Filipina di Sabah sudah dikenal pasti melalui milikan dokumen IMM13, Sijil banci Pasukan Petugas Khas Persekutuan Sabah/Labuan dan Sijil burung-burung.

Menteri di Jabatan Perdana Menteri (Tugas-tugas Khas), Datuk Seri Mohd Redzuan Md Yusof, berkata kerajaan tidak pernah menghalang malah menggalakkan supaya pemegang dokumen IMM13 sedia ada untuk kembali ke negara asal mereka.

“Kerajaan sentiasa bekerjasama dengan pihak kedutaan Republik Filipina dengan membenarkan ‘mobile team’ kedutaan untuk beroperasi di Sabah.

“Mobile team membolehkan pihak kedutaan menyediakan perkhidmatan yang berkaitan dengan penyediaan pasport serta lain-lain urusan yang berkaitan untuk warganegara mereka termasuk pelarian Filipina di Sabah,” katanya menerusi jawapan bertulis yang dipaparkan di laman sesawang Parlimen.

Ia bagi menjawab soalan Datuk Seri Wilfred Madius Tangau (UPKO-Tuaran) yang meminta Perdana Menteri menyatakan apakah dasar kerajaan untuk menangani kehadiran pelarian Filipina di Sabah yang telah berada di Sabah sejak tahun 1970-an. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Osman Jamal Dakwa Pihak Peguam Besar Sabah Gagal Patuhi Peraturan

KOTA KINABALU: Ahli Dewan Undangan Negeri (Adun) Balung Osman Jamal hari ini, mempertikaikan beberapa tindakan pihak peguam besar negeri Sabah (SAG) yang didakwa gagal mematuhi arahan Pesuruhjaya Kehakiman Leonard David Shim ketika pendengaran semakan kehakiman oleh 33 wakil rakyat terhadap keputusan Yang di-Pertua Sabah Juhar Mahiruddin, membubarkan DUN pada Isnin.

Katanya, ketika pendengaran itu beliau melihat sendiri pihak SAG gagal mematuhi arahan dengan memfailkan 1 Ikatan Otoditi Tambahan dan kemudian membuat hujahan secara lisan tanpa sebarang hujahan bertulis untuk rujukan pihak peguam mewakili bekas ketua menteri, Musa Aman.

“Sebagai saksi kepada pendengaran semakan kehakiman Musa Aman di Mahkamah Tinggi Sabah dan Sarawak di Kota Kinabalu, saya berhasrat untuk menjawab segala kekeliruan hasil daripada pendengaran berkenaan yang berlangsung pada 17 Ogos.

“SAG telah memfailkan 1 ‘ringkasan eksekutif’ pada hari berkenaan tanpa memberikan salinan kepada peguam Musa dan tindakan ini jelas menunjukkan pihak SAG tidak mematuhi syarat diberikan oleh Yang Arif (Pesuruhjaya Kehakiman Leonard David Shim),” katanya dalam kenyataan hari ini.

Osman berkata, berdasarkan arahan diberikan Leonard pada hari berkenaan, pihak SAG serta Peguam Negara harus memfailkan hujahan bertulis mereka pada 10 Ogos dan peguam mewakili Musa pula perlu memfailkan hujahan mereka pada 12 Ogos.

“Yang Arif seterusnya menetapkan 17 Ogos (semalam) untuk pendengaran klarifikasi, yang mana segala persoalan perundangan haruslah dijawab bagi memudahkan Yang Arif untuk membuat keputusan,” katanya.

Beliau berkata, tingkah laku pihak SAG ketika pendengaran itu juga amat tidak teratur, malah ada beberapa dokumen penting hanya diserahkan kepada pihak peguam dan mahkamah ketika pendengaran berlangsung.

Katanya, pihak SAG juga gagal mematuhi prosedur sedia ada dengan melantik Chung Jiun Dau sebagai peguam tambahan tanpa menggunakan surat pelantikan fiat.

“Lebih membimbangkan, Chung Jiun Dau telah mengingkari arahan Yang Arif untuk menumpukan hujahan kepada isu ‘justiciability’ sahaja apabila beliau berhujah mengenai isu yang tidak berkaitan langsung dengan isu ‘justiciability’ yang mana saya percaya salah 1 daripada isu yang disebut adalah isu ‘Locus Standi’.

“Pada pandangan saya, tindakan SAG pada hari itu sangat tidak beretika dan tidak memuaskan bagi seorang yang memegang jawatan peguam negeri.

“Atas sebab-sebab yang dinyatakan tadi, Yang Arif telah mengarahkan peguam Musa menfailkan hujahan balasan bagi menjawab isu yang dikemukakan selewat-lewatnya pada 19 Ogos dan Yang Arif juga telah menetapkan 21 Ogos untuk keputusan.

“Saya percaya, sekiranya pihak SAG serta peguam tambahannya jujur dan telus dalam melaksanakan tanggungjawab mereka serta akur dengan arahan yang diberikan oleh Yang Arif, kes ini sepatutnya sudah selesai semalam,” katanya.

Sebelum ini, Musa bersama 32 wakil rakyat lain mempersoalkan permohonan bertulis ketua menteri, Shafie Apdal kepada Juhar pada 29 Julai memohon DUN dibubarkan.

Pembubaran itu membuka laluan kepada Pilihan Raya Negeri (PRN) dan Suruhanjaya Pilihan Raya (SPR) semalam menetapkan 26 Ogos sebagai tarikh pengundian manakala tarikh bagi penamaan calon serta pengundian awal masing-masing ditetapkan pada 12 dan 22 Ogos depan.

Mereka menamakan Juhar sebagai responden pertama, manakala Shafie, SPR, dan kerajaan negeri masing-masing responden ke-2, ke-3, dan ke-4.- FMT


Pusat Konvensyen Antarabangsa Sabah Mula Beroperasi Februari 2020

KOTA KINABALU, 23 Jan: Pusat Konvensyen Antarabangsa Sabah (SICC) di sini yang pembinaannya kini sudah siap 97 peratus dijangka mula beroperasi awal Februari ini, kata Ketua Menteri Sabah Datuk Seri Mohd Shafie Apdal .

Beliau berkata bangunan pusat konvensyen itu yang menampilkan  identiti etnik tempatan yang antaranya dipapar di dinding dan siling turut mempunyai pemandangan indah hutan dan Gunung Kinabalu.

“Pusat Konvensyen ini berlainan daripada tempat lain yang ada di Kuala Lumpur, Hong Kong, Singapura dan Thailand,” katanya ketika ditemui pemberita selepas melawat  SICC, hari ini.

SICC dengan keluasan kira-kira 77,800 meter persegi dengan kos kira-kira RM850 juta mula dibina pada 2015 oleh Yayasan Sabah.

Mohd Shafie berkata pusat itu mempunyai dewan konvensyen dan ekspo yang besar serta 21 biilik mesyuarat.


TERKINI: PKP Kembali Jika Kes Cecah 3 Angka

KOTA BHARU: Kerajaan akan kembali melaksanakan Perintah Kawalan Pergerakan (PKP) sekiranya kes positif COVID-19 mencecah tiga angka.

Menteri Kanan (Keselamatan), Datuk Seri Ismail Sabri Yaakub, berkata jika kes terus meningkat, kerajaan tiada pilihan melainkan mengembalikan semula PKP sekali gus mengehadkan pergerakan.

“Empat hari berturut-turut kes meningkat. Laporan Kementerian Kesihatan Malaysia (KKM) mengatakan kes meningkat disebabkan kealpaan kita sendiri.

“Kita lupa apabila kita melanggar prosedur operasi standard (SOP) yang akhirnya kes semakin meningkat,” katanya.

“Kita berharap tindakan kita belum lagi terlewat dan SOP untuk Aidiladha akan diumumkan esok,” katanya pada sidang media selepas melawat anggota veteran Angkatan Tentera Malaysia (ATM) di Wakaf Mek Zainab di sini, hari ini.

Mengulas lanjut, Ismail Sabri berkata, setakat ini rentas negeri masih lagi dibenarkan melainkan ada pengumuman lain esok.

Pada masa sama, beliau turut meminta orang ramai supaya menjaga diri sendiri dengan mengikut SOP ditetapkan dan tidak mengharapkan pasukan keselamatan.

“Kita semua patut menjadi barisan hadapan dan nasihatkan keluarga terdekat supaya mengikut SOP.

“Apa yang membimbangkan Aidiladha nanti bila acara sembelih lembu, tiada jarak sosial dilakukan dan selepas itu majlis kenduri pula diadakan,” katanya yang turut memaklumkan pintu sempadan negara masih ditutup.- BH ONline

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dadah dalam bakul

TAWAU: Polis menahan dua wanita warga Indonesia kerana disyaki terbabit dalam kegiatan pengedaran dadah di Pasar Batu 4 Jalan Apas di sini, petang semalam.

Kedua-dua suspek ditahan dalam ‘Ops Tapis’ dijalankan sepasukan pegawai dan anggota Bahagian Siasatan Jenayah Narkotik Ibu Pejabat Polis Daerah (IPD) Tawau, diketuai Inspektor Syed Mohd Iqbal Syed Mohd Yassin kira-kira 4.30 petang.

Ketua Polis Daerah Tawau, Asisten Komisioner Fadil Marsus, berkata wanita berumur 30 dan 31 tahun itu ditahan hasil serbuan di sebuah gerai berhampiran jalan di kawasan pasar berkenaan.

Katanya, ketika serbuan di gerai diusahakan dua wanita itu, polis menemui bakul plastik berwarna biru di dalamnya mengandungi satu bungkus polistirena.

“Polistirena itu mengandungi lima paket plastik lutsinar pelbagai saiz berisi bahan ketulan hablur jernih disyaki dadah jenis syabu,” katanya dalam kenyataan di sini, hari ini.

Fadil berkata, syabu seberat 251.10 gram dianggarkan bernilai RM22,500 itu dirampas dan kedua-dua suspek dibawa ke IPD Tawau untuk tindakan selanjutnya.

“Kes disiasat mengikut Seksyen 39B Akta Dadah Berbahaya (ADB) 1952,” katanya. – Berita Harian


122 Pelajar Tajaan Yayasan Sabah Pulang Ke Pangkuan Keluarga

KOTA KINABALU: Terkandas lebih sebulan di asrama masing-masing, Yayasan Sabah (YS) mengambil inisiatif membawa pulang 122 orang pelajar sekolah menengah dari Semenanjung Malaysia dan Sarawak, di sini petang tadi.

Kesemua pelajar sekolah menengah tajaan Yayasan Sabah itu tiba di Lapangan Terbang Antarabangsa Kota Kinabalu (KKIA) menaiki penerbangan sewa khas AirAsia AK6354 pada 1.15 petang tadi.

Sebaik tiba, mereka terus dibawa untuk ditempatkan sementara waktu di Kolej Universiti Yayasan Sabah (UCSF) bagi menjalani saringan pemeriksaan Covid-19.

Menteri Pelajaran & Inovasi, Datuk Dr Yusof Yacob berkata, saringan pemeriksaan akan dilakukan terlebih dahulu sebelum pelajar-pelajar ini disahkan tiada gejala wabak Covid-19 untuk dibenarkan pulang bagi menjalani kuarantin di rumah masing-masing bagi tempoh 14 hari.

“Sekiranya pelajar-pelajar ini berada dalam keadaan baik, mereka akan dikuarantin dirumah.

“Oleh itu, ibu bapa perlu bertanggungjawab sepenuhnya dalam memastikan anak-anak ini tidak bebas bergerak bagi mengelakkan penularan jangkitan wabak Covid-19,” katanya ketika ditemui selepas menyambut ketibaan pelajar tajaan Yayasan Sabah dari Semenanjung Malaysia dan Sarawak, di sini hari ini.

Yusof berkata, keputusan membawa pulang pelajar-pelajar sekolah menengah ini dibuat setelah segala pertimbangan diambil kira.

Malah, Ketua Menteri juga prihatin dengan rayuan dan permintaan ibu bapa untuk bawa pulang anak-anak ini. Atas sebab itu, YS mengambil insiatif sebegini.

Katanya, kesemua pelajar sekolah menengah dari Tingkatan Satu hingga Lima ini sepatutnya sudah lama balik namun, mereka terpaksa dikuarantin di kediaman sekolah masing-masing.

Menurutnya, di peringkat awal, Yayasan Sabah terpaksa mengikut prosedur operasi standard (SOP) semasa Perintah Kawalan Pergerakan (PKP) yang tidak membenarkan pergerakan antara negeri.

Apabila kebenaran diberikan, YS mengambil inisiatif ini bagi membawa pulang pelajar-pelajar sekolah menengah ini pulang ke Sabah.

Mengenai pelajar tajaan negeri dan Yayasan Sabah yang berada di luar negara, Yusof berkata, ada antara pelajar Sabah yang berada di luar negara termasuk di Mesir memilih untuk kekal berada di sana kerana ada yang bakal menduduki peperiksaan.

Katanya, kesemua pelajar-pelajar Sabah di luar negara ini berada dalam keadaan yang baik dan selamat. – BorneoToday


Kes Baharu Covid-19 Di Sabah Libatkan Kanak-Kanak

KOTA KINABALU: Kanak-kanak lelaki dari Papar antara kes baharu Covid-19 yang dikesan di Sabah, semalam.

Kes ini merupakan pesakit yang memerlukan rawatan susulan berpanjangan di Hospital Wanita dan Kanak-Kanak Sabah (HWKKS).

Kes ini dikesan semasa aktiviti saringan pesakit berisiko tinggi.

Pengarah Kesihatan Negeri Sabah, Datuk Dr Christina Rundi berkata, kes kanak-kanak itu antara tiga kes baharu yang dikesan di Sabah semalam.

Katanya, kes baharu turut dikesan di Penampang dan Lahad Datu. Di Penampang, kes melibatkan seorang lelaki tempatan yang dikesan positif melalui saringan pengembara dari luar negara.

“Keputusan ujian RT-PCR pertama kes ini adalah negatif namun, ujian RT-PCR kedua didapati positif. Kes ini telah dimasukkan ke wad Hospital Queen Elizabeth.

“Manakala kes di Lahad Datu pula merupakan wanita warganegara yang mendapatkan rawatan di Jabatan Kecemasan dan Trauma, Hospital Lahad Datu kerana mengalami demam. Kes ini disahkan positif Covid-19 semasa saringan kemasukan ke wad,” katanya dalam satu kenyataan, di sini semalam.

Dengan pengesanan tiga kes itu, kes Covid-19 di Sabah sehingga kini adalah sebanyak 392 kes. Kes pulih setakat ini sebanyak 374 kes dan kematian di Sabah kekal dengan tujuh kes.

Sehingga kini, terdapat 1,023 orang masih menjalani kuarantin di seluruh Sabah termasuk 801 orang dikuarantin di rumah dan 222 orang dikuarantin di lapan pusat kuarantin. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelaksanaan PKPD Di Tawau Ditentukan MKN

KOTA KINABALU: Keperluan melaksana Perintah Kawalan Pergerakan Diperketatkan (PKPD) di Tawau hanya akan dilaksanakan atas arahan Majlis Keselamatan Negara (MKN).

Setiausaha Kerajaan Negeri, Datuk Safar Untong berkata, PKPD ini mempunyai prosedur operasi standard (SOP) yang perlu dipatuhi.

Beliau berkata, orang ramai  perlu mematuhi arahan yang akan dikeluarkan dari masa ke semasa melalui PKPD sekiranya ada keperluan untuk ianya dilaksana di mana-mana lokaliti di sesebuah daerah.

“Pelaksanaan PKPD tidak semestinya berkuatkuasa untuk keseluruhan sesebuah daerah kerana mereka (MKN) boleh menentukan lokaliti tertentu dimana ianya perlu dilaksanakan,” katanya selepas Majlis Penyerahan Sumbangan Bekalan Perubatan oleh Konsulat Jeneral Republi China di Kota Kinabalu, Syarikat Wylon Holdings Sdn Bhd dan Le Xiao Yao (M) Sdn Bhd, di sini hari ini.

Setakat semalam, Sabah mencatatkan 248 kes Covid-19 dan Tawau berada di kedudukan teratas dengan 67 kes positif termasuk 12 kes yang sudah pulih serta satu kes kematian.

Mengenai masalah eksport kayu yang disekat, Safar berkata, pengusaha-pengusaha kayu perlu melihat kepada aktiviti-aktiviti perniagaan yang dibenarkan beropeasi sepanjang PKP.

Aktiviti perniagaan yang dibenarkan hanya melibatkan perkhidmatan penting dan barangan penting yang sudah disenaraikan oleh kerajaan sebelum ini.

Atas sebab itu, beliau meminta pengusaha-pengusaha ini memahami keadaan semasa dimana aktiviti tidak berkaitan dengan perkhidmatan penting tidak dibenarkan beroperasi.

Menyentuh tentang pematuhan PKP di Sabah, rata-rata pematuhan rakyat di seluruh daerah di negeri ini adalah melebihi 95 peratus.

“Saya menerima laporan pematuhan PKP yang dijalankan Polis Diraja Malaysia (PDRM) seluruh Sabah ini setiap hari. Jika dilihat di Kota Kinabalu semalam, kadar pematuhan adalah 97.6 peratus,” ujarnya. – BorneoToday


Pemandu Lori Dipercayai Mabuk Tuak Maut Dalam Kemalangan

TAWAU: Seorang pemandu lori yang dipercayai mabuk maut dalam kemalangan membabitkan tiga buah kenderaan di Jalan Sungai Burong, Tawau, semalam.

Ketua Polis Daerah Peter AK Umbuas berkata, siasatan awal mendapati kejadian kira-kira 8.15 malam itu berpunca daripada pemandu lori Daihatsu berusia 63 tahun yang hilang kawalan dan masuk ke laluan bertentangan.

Pemeriksaan di dalam lori yang dipandu mangsa turut menemui minuman tuak.

“Semasa kejadian, pemandu tersebut tiba-tiba memasuki laluan bertentangan lalu melanggar cermin sisi kanan serta lampu belakang sebuah lori yang sedang dalam perjalanan menuju ke Tawau.

“Kemudian, pemandu lori (Daihatsu) yang sedang menuju ke Semporna itu memasuki semula laluannya sebelum menuju ke laluan bertentangan sehingga bertembung dengan lori jenis Nissan,” katanya, menurut laporan Utusan Malaysia.

Mangsa yang tersepit berjaya dikeluarkan oleh pihak bomba dan disahkan meninggal dunia di lokasi kejadian.

Dua lori lain yang terbabit mengalami kerosakan akibat kemalangan itu, namun pemandunya tidak cedera.

Kes disiasat bawah Seksyen 41(1) Akta Pengangkutan Jalan 1987. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Karim Mahu Bangunkan Kimanis Sebagai Hab Industri Sarang Burung Walit

KIMANIS, 15 Jan: Calon Parti Warisan Sabah (Warisan) bagi Pilihan Raya Kecil (PRK) Parlimen Kimanis Datuk Karim Bujang mempunyai wawasan dan perancangan besar bagi membantu menjana pendapatan penduduk kawasan itu sekiranya diberikan mandat pada 18 Jan ini.

Beliau melihat industri pengumpulan sarang burung walit berpotensi untuk dibangunkan di kawasan itu yang mempunyai keadaan geografi kondusif bagi industri tersebut.

Karim yang merupakan individu terawal belajar dan membina sarang burung walit di Sabah sebelum ini, berkata kelebihan bentuk muka bumi itu serta bantuan dan sokongan daripada kerajaan mampu menjadikan Kimanis sebagai hab pengumpulan sarang burung walit di Sabah.

Beliau berkata industri itu boleh disertai oleh sesiapa sahaja berminat terutamanya petani yang mempunyai kawasan tanah tidak digunakan.

Industri ini juga tidak memerlukan pelaburan banyak tetapi mungkin dikatakan mahal disebabkan oleh bahan binaan digunakan, tetapi di sesetengah kawasan seperti Pitas dan Kanibongan, rumah sarang burung walit diperbuat daripada bahan-bahan binaan agak murah dan mereka rata-rata berjaya.

Ada juga rumah sarang burung walit yang dibina di antara pokok-pokok getah dan sementara mereka menunggu getah itu besar mereka boleh mengutip hasil daripada rumah sarang burung walit berkenaan, katanya kepada Bernama baru-baru ini.

Sementara itu, Karim berkata rancangan untuk membangunkan industri ini bukanlah satu perkara baharu kerana ia telah dimulakan kerajaan terdahulu, tetapi tidak berjaya.

Beliau berkata sebarang usaha untuk membangunkan industri itu haruslah dimulakan dengan membuat kajian bagi memahami pergerakan burung tersebut.

Sebelum kita ingin meneruskan bantuan membina rumah sarang burung walit itu, kita perlu membuat kajian dengan lebih awal sama ada burung itu ada di sana atau tidak, katanya.

PRK Kimanis pada Sabtu ini, bakal menyaksikan pertembungan satu lawan satu antara calon Warisan dan Barisan Nasional (BN).

Warisan mempertaruhkan Karim, 67, manakala BN meletakkan Ketua Bahagian UMNO Kimanis, Datuk Mohamad Alamin, 48, sebagai calon.


Marsha Mengandung?

KUALA LUMPUR: Gara-gara memakai baju yang menggelembung pada bahagian perut, penyanyi, pengacara dan pelakon, Marsha Milan Londoh, 35, disangkakan berbadan dua.

Menerusi kapsyen yang ditulis pada entri Instagram (IG), penyanyi kelahiran program realiti, Akademi Fantasia itu menafikan dirinya tidak berbadan dua, sebaliknya hanya kekenyangan menikmati nasi dua pinggan.

Malah, bagi mengelakkan peminat terus terkeliru, Marsha turut memuat naik dua keping foto, satu kelihatan perut seperti berbadan dua, manakala satu lagi, perut kempis.

“Alhamdulillah, kenyang dua pinggan nasi tapau. Da… da tidak payah ditanya mengandung ke tak, jawapannya tidak. Swipe right untuk bukti…” tulisnya.

Bagaimanapun, rata-rata pengikut laman sosialnya meninggalkan komen dan menitipkan doa agar Marsha segera dikurniakan cahaya mata.

Sementara itu, pengurus Marsha, Azlan Zanuddin berkata, setakat ini, tiada apa-apa lagi, sebaliknya Marsha hanya sekadar memperagakan pakaian.

“Marsha belum mengandung. Lagipun, Marsha sibuk dengan dengan penggambaran dan komitmen kerja. Bagaimanapun, doakan semoga Marsha dikurniakan rezeki menimang cahaya mata,” katanya.

Marsha mendirikan rumah tangga dengan usahawan yang berasal dari Pulau Pinang, Mohamed Shaiful Nizam Mohamed Ismail pada 2015.

Sebelum ini, Marsha pernah membuat pengakuan, sudah lali dengan pertanyaan mengenai cahaya mata.

“Pada awal perkahwinan, saya agak tertekan apabila sering kali diajukan soalan yang sama. Saya berasakan seolah-olah ada yang sengaja mahu menyindir. Bagaimanapun, kini, saya semakin lali dan hanya berfikiran positif,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Seramai 215 Pesakit Covid-19 Sembuh & Dibenarkan Keluar Hospital

Kementerian Kesihatan Malaysia mengumumkan bahawa sejumlah 215 kes positif di Malaysia telah berjaya disembuh dan dibenarkan keluar hospital setakat jam 12pm, 26 Mac 2020.

KKM juga turut menyatakan bahawa, jumlah tersebut merangkumi 16 lagi pesakit terbaru yang juga turut dilaporkan telah sembuh dan discajkan.

Sekalung tahniah diucapkan kepada anggota kesihatan KKM di barisan hadapan.

UPDATE: Seramai 2⃣1⃣5⃣pesakit #COVID19 di negara ini berjaya disembuh dan dibenarkan keluar hospital setakat 12pm, 26 Mac 2020. Ini termasuk 1⃣6⃣ lagi pesakit terbaru yang telah sembuh dan discaj. Tahniah👍 dan terima kasih 🙏kepada anggota kesihatan KKM. pic.twitter.com/UzlnNs9tuc


Seorang lelaki membeli ‘syabu’ yang didapati palsu, kemudian dia membuat laporan polis

Di China terdapat pelbagai benda dan barangan yang boleh dipalsukan termasuk dadah yang haram. Salah seorang yang telah terkena dan tertipu ketika membeli dadah ialah seorang lelaki bernama Wang Nan dari Bandar Lianyungang, Wilayah Jiangsu.

Pada 15 Januari, Wang Nan telah membeli dadah jenis syabu daripada seorang lelaki bernama Zhou. Dengan tidak disangka, ketika mahu menggunakannya, syabu itu didapati palsu kerana Zhou telah menggantikannya dengan sebungkus gula batu.

Oleh kerana Wang Nan berasa sakit hati kerana telah ditipu dan untuk mendapatkan wangnya kembali, Wang Nan telah membuat laporan polis di balai polis berdekatan. Apabila pihak polis menyoalnya mengenai dadah syabu itu, Wang Nan telah mengaku yang dia telah mengambil dadah dan akhirnya dia ditahan.

Ketika ditahan dan membuat laporan polis, Wang Nan secara jujur telah mendedahkan yang dia telah membeli 1.59 gram syabu daripada seorang pengedar dadah bernama Zhou pada 15 Januari dengan harga 1400 yuan (kira-kira RM800). Selepas mendapat bekalan itu, Wang Nan membawa ‘syabu’nya ke rumah untuk dihisap, tetapi dia berasa lain. Didapati objek keras berwarna putih gula itu adalah gula batu. Wang menjadi sangat marah dan mahukan wangnya kembali.

Pihak polis kemudian memeriksa dan menimbang ‘syabu’ itu yang berada di tangan Wang Nan, dan ternyata keterangan Wang Nan adalah benar bahawa dadah yang dibelinya adalah palsu kerana ia hanya terdiri daripada bungkusan gula batu.

Oleh kerana Wang Nan tidak berselindung dan terus mengaku bahawa dia adalah penagih dadah dan pernah memiliki dadah, maka dia telah ditahan oleh pihak polis. Dan tidak lama kemudian, oleh kerana Wang Nan memberi petunjuk mengenai pengedar dadah bernama Zhou, maka Zhou juga telah ditangkap dan ditahan polis.


UMNO Sabah Boleh ‘Goncang’ Kerajaan GRS, Kata Penganalisis

KOTA KINABALU: Umno Sabah selepas ini boleh membuat lebih banyak tuntutan mengenai pelantikan utama dalam kerajaan negeri pimpinan Gabungan Rakyat Sabah (GRS) selepas parti itu kembali berkuasa di peringkat persekutuan, kata penganalisis.

Mereka percaya ini mungkin selepas Ketua Umno Sabah Bung Moktar Radin memberi jaminan semalam bahawa ketika mereka terus memberi sokongan kepada Hajiji Noor sebagai ketua menteri, parti itu juga akan berbincang dengan ketua Bersatu negeri “untuk menyusun strategi baharu untuk pembangunan di Sabah”.

Felo kanan Institut Hal Ehwal Antarabangsa Singapura Oh Ei Sun berkata “strategi baharu” itu adalah kata kunci untuk membuat lebih banyak tuntutan politik, seperti pelantikan ke dalam pentadbiran kerajaan negeri dan kedudukan yang telah dipegang oleh parti komponen GRS.

Namun, pada masa sama, dia berpendapat bahawa Bung yang juga timbalan ketua menteri, belum lagi menggoncang kedudukan GRS.

“Bung bersikap berhati-hati dan cerdik, ingin melihat bagaimana keadaannya di peringkat persekutuan terlebih dahulu,” katanya kepada FMT.

“Saya tidak rasa dia akan membuat sebarang keputusan yang tergesa-gesa untuk mengenepikan Hajiji.”

Ketika ditanya sama ada partinya akan terus menyokong Hajiji untuk kekal sebagai ketua menteri, Bung berkata “ Umno Sabah telah berjanji untuk memberi sokongan penuh (tetapi) kita perlu duduk berbincang dengan ketua menteri untuk menyusun strategi baharu untuk pembangunan di Sabah.”

Ahli Parlimen Kinabatangan itu juga terus menafikan dakwaan bahawa Umno Sabah akan mengambil langkah sama di negeri itu seperti yang dilakukan rakan sejawatnya kepada Bersatu di Semenanjung.

“Bagi saya, komen itu terlalu awal untuk dibincangkan. Ini kerana Umno Sabah secara jelasnya telah memberi komitmen bahawa kami akan mempertahankan GRS dalam apa jua cara,” katanya sebelum ini.

Sekiranya Bersatu “mengganggu” kerajaan persekutuan baharu

Penganalisis politik sebelum ini berkata Umno Sabah mungkin mengintai kerusi ketua menteri sekiranya parti itu menggantikan Bersatu sebagai kuasa utama di peringkat persekutuan.

Penganalisis sosio-politik Awang Azman Pawi, bagaimanapun berpendapat Umno Sabah boleh cuba bertegas dengan kedudukan mereka di negeri itu susulan peralihan kuasa di Putrajaya kepada parti terbabit bagi memastikan GRS atau Hajiji mengikut rentaknya.

“Ini bukan sesuatu yang mustahil di Sabah, terutama apabila Umno berjaya mengambil semula Johor, Perak dan Melaka sebelum mendapat jawatan perdana menteri lagi,” katanya kepada FMT.

“Tetapi ini hanya akan berlaku jika Bersatu cuba “menganggu” kerajaan dipimpin oleh Perdana Menteri baharu, Ismail Sabri Yaakob. Kemudian, Bung akan melakukan perkara sama di Sabah.

“Jika ketua menteri melakukan sesuatu yang menyebabkan Umno Sabah tidak gembira, ia akan menjadi alasan untuk membalas dendam terhadap Bersatu.”

Oh mengulangi bahawa selain Bung, ahli dewan undangan negeri (ADUN) Sabah atau pemimpinya boleh menggoyang kedudukan dalam kerajaan GRS.

“Terdapat ramai tokoh politik yang bercita-cita tinggi di Sabah, jadi ya, ia tidak mustahil.

“Malah, Bung juga perlu bimbang (kerana) jika dia tidak membuat langkah, sesetengah orang dalam partinya mungkin melakukannya dan mungkin mendesaknya menyertai mereka,” katanya.

Gabungan GRS terdiri daripada anggota Perikatan Nasional, Bersatu, STAR, PAS dan SAPP dan Parti Bersatu Sabah (PBS). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 30 Sekolah Di Lahad Datu Tutup Hari Ini

LAHAD DATU: Sebanyak 30 sekolah di mukim bandar, kawasan Silam dan Silabukan ditutup sementara bermula hari ini hingga tarikh yang akan dimaklumkan kemudian.

Pengarah Pendidikan Sabah Mistirine Radin berkata, langkah itu bertujuan membantu usaha jawatankuasa bencana daerah serta Kementerian Kesihatan Malaysia (KKM) mencegah penularan Covid-19 dalam kalangan warga sekolah atas nasihat Kementerian Pendidikan Malaysia (KPM).

Bagaimanapun, Mistirine berkata 5 sekolah menengah yang terlibat masih melaksanakan pengajaran dan pembelajaran (PdP) secara bersemuka di bilik darjah membabitkan pelajar tingkatan 5 dan 6.

“Saya harap guru serta pelajar patuh terhadap prosedur operasi standard (SOP) yang ditetapkan bagi mencegah penularan kes,” katanya dalam kenyataan hari ini.

Katanya, sepanjang tempoh penutupan sekolah itu, PdP bagi kelas prasekolah hingga tingkatan 4 akan dijalankan secara dalam talian dan pembelajaran berasaskan projek (PBL) digalakkan.

Sementara itu, Mistirine berkata terdapat 13 sekolah lain ditutup lebih awal untuk tujuan proses nyah cemar, iaitu sebuah di Tawau dan masing-masing 3 di Kunak serta 9 di Lahad Datu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Maut Gagal Elak Kereta Buat Pusingan U

TAWAU: Seorang pemuda maut apabila motosikal yang ditunggangnya terlanggar kereta yang membuat pusingan U di Batu 3, Jalan Apas di sini, tengah malam tadi.

Mangsa yang berusia 20-an itu meninggal dunia di tempat kejadian akibat kecederaan parah di kepala.

Ketua Polis Daerah Tawau, Asisten Komisioner Peter Umbuas, berkata ketika kejadian pada jam 12.16 tengah malam, mangsa yang menunggang motosikal Yamaha LC135 dalam perjalanan menuju Balung dari arah pusat bandar.

Bagaimanapun, katanya, mangsa gagal mengelak PROTON Saga yang dipandu lelaki berusia 37 tahun yang membuat pusingan U.

“Akibat jarak terlalu dekat mangsa tidak dapat mengelak sebelum tercampak ke bahu jalan sebelah kiri, manakala motosikal yang ditunggangnya tercampak ke dalam longkang.

“Kereta itu pula terbabas ke laluan bertentangan dan melanggar sebuah lagi kenderaan lain sebelum terjatuh ke dalam longkang kira-kira 800 meter dari tempat kemalangan,” katanya dalam kenyataan di sini hari ini.

Mayat mangsa dihantar ke Unit Forensik Hospital Besar Tawau untuk bedah siasat, manakala pemandu kereta berkenaan menyerah diri di IPD Tawau pagi tadi.

Kes disiasat mengikut Seksyen 41(1)(a) Akta Pengangkutan Jalan 1987.


Kecewa cinta ditolak, murid cuba terjun dari bumbung sekolah

BANTING: Kecewa kerana gadis yang diminati menolak cintanya, seorang pelajar lelaki yang baru berusia 13 tahun bertindak nekad cuba terjun dari bumbung tingkat dua sekolahnya di Banting pada Selasa.

Pelajar tingkatan satu itu sempat meluahkan kekecewaanya pada sekeping nota sebelum mengambil keputusan cuba untuk membunuh diri kerana kecewa gadis idamannya memilih untuk rapat dengan pelajar lelaki lain.

Pihak Bomba mengesahkan menerima panggilan kecemasan berhubung insiden tersebut sekitar pukul 1:12 tengah hari.

“Menurut komander operasi, setibanya jentera di lokasi didapati benar berlaku cubaan membunuh dirioleh seorang pelajar sekolah dan mangsa telah berjaya dipujuk serta diselamatkan oleh pihak AgensiPertahanan Awam yang telah sampai terlebih dahulu.

“Mangsa dibawa ke Hospital Banting oleh Ambulans untuk tindakan lanjut,” kata kenyataan Pusat Gerakan Operasi Bomba Selangor.

Video pelajar tersebut berjalan di atas bumbung sekolah sebelum bergelut dengan pasukan penyelamat tular di media sosial.

Menurut Ketua Polis Daerah Kuala Langat, Superintenden Azizan Tukiman, pihaknya menerima panggilan pada pukul 1.30 petang mengatakan ada seorang pelajar cuba membunuh diri.

Sejurus menerima panggilan, polis bergegas ke lokasi bersama Angkatan Pertahanan Awam Malaysia (APM) dengan dibantu pasukan Bomba dan Penyelamat.

Murid itu berjaya diselamatkan setelah dipujuk hampir setengah jam.

“Pelajar ini hanya mengalami kecederaan ringan di bahagian lengannya semasa proses menyelamat dan telah dibawa ke hospital Banting untuk rawatan.

“Siasatan mendapati pelajar ini mengaku cuba untuk bunuh diri kerana kecewa dengan seorang pelajar perempuan lain sebaya dengannya.

“Mangsa mengatakan telah berjumpa dengan pelajar perempuan terbabit semalam untuk meluahkan perasaan cintanya tetapi ditolak.

“Pelajar perempuan itu memberi alasan tidak meminati mangsa dan lebih menyukai seorang pelajar lelaki lain. Ekoran penolakan cinta, mangsa berasa putus asa dan mengambil keputusan untuk membunuh diri,” katanya seperti dilapor Utusan Online.

Azizan berkata pelajar lelaki itu tidak mempunyai sebarang masalah disiplin dan guru mangsa juga menjelaskan dia pelajar yang baik tetapi terpengaruh dengan mainan perasaan.

“Mengikut keterangan gurunya mangsa tidak ada sebarang masalah disiplin di sekolah dan merupakan pelajar yang baik serta pendiam.

“Setakat ini, kita juga masih belum menerima sebarang laporan polis sama ada yang dibuat oleh pihak sekolah mahupun ibu bapa pelajar ini,” katanya. – Awani Onlinehttps://youtu.be/fRbEHuLLqS0


Operasi SAR bot terbalik diteruskan

SANDAKAN: Operasi mencari dan menyelamat (SAR) lima lagi mangsa yang masih hilang dalam kejadian bot terbalik di perairan berhampiran Pulau Nunuyan Laut, dekat sini, Khamis lalu diteruskan pagi ini.

Operasi itu membabitkan sembilan aset daripada Agensi Penguatkuasaan Maritim Malaysia (Maritim Malaysia), Tentera Laut Diraja Malaysia (TLDM), Pasukan Polis Marin (PPM) dan Angkatan Pertahanan Awam Malaysia (APM).

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid, berkata operasi diteruskan bermula jam 7 pagi ini di kawasan meliputi seluas 187 batu nautika persegi.

“Operasi mencari dan menyelamat ketika ini cuma membabitkan pencarian di atas permukaan air.

“Tumpuan operasi merangkumi sekitar 187 batu nautika persegi yang dipecahkan kepada enam sektor, ” katanya ketika dihubungi di sini, sebentar tadi.

BH semalam melaporkan mayat seorang kanak-kanak ditemui, lima masih hilang, manakala lima lagi selamat selepas bot pancung membawa 11 penumpang terbalik akibat dilambung ombak di perairan kira-kira lima batu nautika dari Pulau Nunuyan Laut.

Semua mangsa dipercayai warga Filipina dilaporkan dalam pelayaran dari Pulau Taganak, Filipina menuju ke daerah ini sebelum bot mereka terbalik menyebabkan semua mangsa tercampak kira-kira jam 6 petang, Khamis lalu.

Lima yang selamat ditemui bot tempur CB 90H dari pangkalan TLDM Sandakan, tengah hari semalam selepas berpaut pada bot lebih 18 jam.

Lima yang masih hilang membabitkan dua lelaki termasuk tekong berusia 30 dan 38 tahun, seorang wanita berusia 42 tahun dan masing-masing seorang kanak-kanak perempuan berusia lapan tahun dan lelaki berusia setahun. – Berita Harian


15,764 Kes Baharu Covid-19 Hari Ini

PUTRAJAYA: Kementerian Kesihatan (KKM) melaporkan sebanyak 15,764 kes baharu Covid-19 direkodkan dalam tempoh 24 jam.

Ketua Pengarah Kesihatan, Dr Noor Hisham Abdullah berkata, angka itu menjadikan jumlah kumulatif jangkitan kini adalah 1,146,186 kes.

Selangor terus mencatatkan angka harian tertinggi, iaitu 6,067 kes, diikuti Kuala Lumpur (1,536), Johor (1,222), Sabah (1,166) dan Kedah (1,108).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tersepit Kereta Dipandu Bertembung Lori Di Jalan Ranau – Kundasang

RANAU: Seorang pemandu lelaki tersepit selepas terbabit dalam pertembungan dua kenderaan di Jalan Ranau – Kundasang di sini.

Ketua Operasi Pegawai Bomba Kanan II (PBKII) Becket Gumat berkata, pihaknya menerima panggilan kecemasan jam 11.49 malam dan menggegaskan tujuh anggota dari Balai Bomba dan Penyelamat (BBP) Ranau ke lokasi.

“Kemalangan membabitkan sebuah kenderaan jenis sedan yang bertembung dengan lori menyebabkan pemandu kereta sedan tersepit di tempat duduk hadapan.

“Anggota bomba melakukan operasi mengeluarkna mangsa menggunakna kaedah kebombaan dan mangsa yang parah berjaya dikeluarkan sebelum diberi rawatan awal oleh Pasukan EMRS,” katanya.

Menurutnya mnagsa kemudiannya dihantar ke Hospital Ranau bagi menerima rawatan selanjutnya dan operasi keseluruhan ditamatkan jam 12.25 pagi. – Utusan Borneo


Mesej Tular Jangkitan Koronavirus Di Sabah Palsu

KOTA KINABALU, 28 Jan: Mesej kononnya terdapat kanak-kanak lelaki warga China disyaki dijangkiti 2019 novel koronavirus dan dimasukkan di sebuah hospital di sini yang tular di media sosial adalah palsu.

Pengarah Jabatan Kesihatan Negeri Sabah (JKNS) Datuk Dr Christina Rundi ketika dihubungi melalui aplikasi Whatsapp mengesahkan perkara itu palsu.

“Berita palsu,” katanya dalam mesej ringkas di sini hari ini.

Mesej yang tular  itu mendakwa seorang kanak-kanak lelaki berusia tujuh tahun dari Shanghai, China dijangkiti  koronavirus.


MKN Sabah Hantar Pulang Hampir 4,000 Pendatang Tanpa Izin Bulan Ini

SANDAKAN, 4 Dis: Majlis Keselamatan Negara (MKN) Sabah bersama pelbagai agensi seperti Jabatan Imigresen, Polis Diraja Malaysia dan Jabatan Kesihatan akan menghantar sejumlah 3,909 pendatang tanpa izin dari Filipina dan Indonesia sepanjang bulan ini.

Timbalan Pengarah Keselamatan MKN Sabah, Muhammad Hafiz Abdul Rahman berkata jumlah itu terdiri daripada 3,800 pendatang dari Filipina yang akan dihantar pulang melalui Sandakan ke Zamboanga, Filipina dan 109 pendatang Indonesia yang akan dihantar pulang melalui Tawau ke Nunukan, Indonesia.

“Jumlah pendatang yang akan dihantar pulang bulan ini adalah antara 11,340 orang yang dihantar pulang dari Sabah ke negara asal sepanjang tahun ini.

“Dengan jumlah itu, MKN Sabah telah menghantar pulang 589,364 pendatang dari Filipina dan Indonesia sejak 1990,” katanya kepada pemberita pada proses penghantaran pulang pendatang tanpa izin Filipina di Pelabuhan Sandakan di sini, malam tadi.

Menurut Muhammad Hafiz, 918 orang termasuk kanak-kanak dihantar pulang dengan sebuah kapal penumpang yang didatangkan dari Filipina untuk membawa mereka kembali ke negara asal.

Katanya, warga Filipina yang dihantar pulang malam tadi terdiri daripada mereka yang telah ditempatkan di Pusat Tahan Sementara (PTS) Sibuga di Sandakan dan PTS Kota Kinabalu.

Beliau berkata, MKN Sabah bersama jabatan dan agensi kerajaan lain akan sentiasa menjejak dan menahan pendatang tanpa izin dalam operasi bersepadu serta menghantar mereka pulang ke negara asal dalam proses penghantaran pulang yang diadakan secara mingguan.


Kolej Arah Pelajar Perempuan Buka Pakaian Untuk Pemeriksaan

AHMEDABAD, INDIA : Sekurang-kurangnya 68 penuntut di Institut Wanita Shree Sahjanand (SSGI) di Bhuj, Gujarat berdepan saat memalukan apabila dipaksa membuka pakaian dalam masing-masing untuk membuktikan mereka tidak didatangi haid.

Kesemua penuntut itu kini menuntut tindakan undang-undang diambil ke atas pihak berkuasa pendidikan, susulan perbuatan terbabit.

Mereka diarah membuka pakaian selepas sekeping tuala wanita terpakai ditemui di taman di luar premis SSGI, yang menjadi kawasan larangan untuk semua penuntut sekiranya didatangi haid.

“Tiada perkataan dapat mengungkapkan penghinaan yang kami terima,” kata seorang penuntut terbabit, dalam bantahan di luar bangunan kolej, barat Gujarat itu.

Di sebahagian besar tempat di India, haid masih dianggap satu perkara memalukan malah di beberapa kawasan pedalaman, kaum wanita perlu mengasingkan diri dari tempat tidur, selain dilarang memasuki kuil sepanjang tempoh itu.

Dalam kenyataan kepada wartawan, kumpulan pelajar terbabit memberitahu, mereka diarah berbaris di tandas dan membuka pakaian masing-masing seorang demi seorang.

Kolej itu dikendalikan fahaman Hindu dari aliran konservatif, dikenali sebagai Swaminarayan.

Aliran berkenaan memiliki rangkaian kuil mewah di seluruh dunia, termasuk di London.

Antara peraturan tidak munasabah dilaksanakan kolej itu termasuk melarang pelajar bermalam di asrama setiap kali mereka didatangi haid.

Mereka akan ditempatkan di kawasan bawah tanah yang terpencil serta diasingkan dari ruang dapur atau tempat sembahyang. – Agensi


Hujan di Sabah tanda berakhir musim monsun timur laut

SANDAKAN: Hujan di beberapa tempat di Sabah sejak tiga hari lalu menandakan berakhirnya musim monsun timur laut yang bermula sejak Oktober tahun lalu.

Pengarah Jabatan Meteorologi Sabah, Azemi Daud, berkata peralihan monsun mulai 19 Mac lalu menyumbang hujan di negeri ini dan meredakan cuaca panas pada masa sekarang.

Katanya, kawasan serantau negara termasuk negeri ini dijangka menerima tiupan angin daripada pelbagai hala dengan kelajuan lemah, sesuai untuk pembentukan awan ribut petir dalam tempoh fasa peralihan sehingga pertengahan Mei depan.

“Pantai barat Sabah dijangka mengalami cuaca ribut petir berserta hujan lebat dan angin kencang dalam jangka masa singkat terutama waktu petang dan awal malam.

“Keadaan cuaca ini berpotensi menyebabkan banjir kilat serta kerosakan struktur yang tidak kukuh,” katanya ketika dihubungi di sini, hari ini.

Azemi berkata, sehubungan itu, Jabatan Meteorologi menasihatkan orang ramai supaya sentiasa berwaspada terutama apabila berlaku petir.

Katanya, orang ramai perlu mengelak berada di luar rumah atau di bawah pokok apabila berlaku petir untuk mengelak kejadian tidak diingini.

Sementara itu, keadaan jerebu di negeri ini semakin baik dengan bacaan Indeks Pencemaran Udara (IPU) di seluruh negeri mencatat tahap baik dan sederhana setakat jam 11 pagi hari ini.

Berdasarkan bacaan terkini di laman sesawang Jabatan Alam Sekitar (JAS), sehingga jam 11 pagi tadi, bacaan IPU bagi Kota Kinabalu dan Kimanis masing-masing pada tahap 54 dan 67 iaitu sederhana.

Tiga lagi daerah iaitu Tawau, Sandakan dan Keningau mencatatkan kualiti udara yang baik dengan bacaan 29, 26 dan 44.

Minggu lalu, bacaan IPU di Kimanis dan Kota Kinabalu mencatatkan bacaan tidak sihat iaitu melebihi 100. – Berita Harian


Bung Menang Di Lamag, UPKO Hilang 2 Kerusi

KOTA KINABALU: Ketua Barisan Nasional Sabah, Bung Moktar Radin memenangi kerusi Lamag.

Upko pula kehilangan kerusi Paginatan dan Nabawan.


20 Hilang Tempat Tinggal, 4 Rumah Terbakar Di Membakut

BEAUFORT: Seramai 20 penghuni tinggal sehelai sepinggang selepas empat rumah mereka diami musnah terbakar dalam kejadian di Kampung Lumantak, Membakut, pagi tadi.

Bagaimanapun, dalam kejadian kira-kira pukul 7.40 pagi itu tiada kemalangan jiwa atau kecederaan dilaporkan.

Ketua Balai Bomba dan Penyelamat Kimanis, Mohd Johainin Ruslan berkata, pihaknya menerima panggilan berhubung kejadian itu pada pukul 7. 47 pagi.

Katanya, seramai 14 anggota bersama sebuah jentera dan kenderaan utiliti dikejar ke lokasi dengan bantuan 12 lagi anggota dari Balai Bomba Beaufort.

“Menurut Komander Operasi, kebakaran membabitkan empat rumah jenis tidak kekal yang didiami empat keluarga.

“Operasi memadamkan kebakaran segera dilakukan dengan  menggunakan sumber air tertutup dan sumber air terbuka dari sungai berhampiran,” katanya ketika dihubungi, sebentar tadi.

Katanya lagi, sebelum operasi ditamatkan, pihaknya melakukan pemeriksaan akhir bagi memastikan tiada lagi punca api yang boleh mencetus bahaya kebakaran.

“Operasi ditamatkan sepenuhnya pada pukul 11.30 pagi dan hasil pemeriksaan kebakaran tidak membabitkan sebarang kehilangan nyawa.

“Punca kebakaran dan kerugian masih dalam siasatan,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Keningau nasihat pengguna waspada di empat kawasan sering berlaku kemalangan

KENINGAU, 31 Mei – Polis Keningau menasihati pengguna supaya berhati-hati di empat kawasan hitam dikenal pasti sering berlaku kemalangan ketika pulang menyambut Aidilfitri di daerah berkenaan, kata Ketua Polisnya, DSP Shahrudin Mat Husain.

Empat lokasi sangat merbahaya untuk pengguna jalan raya itu ialah di sepanjang lapan kilometer di Jalan Tambunan-Keningau; Jalan Keningau-Sook (sepanjang 14 kilometer) dan di kilometer empat hingga 10 Jalan Keningau-Kimanis.

“Saya meminta kepada semua pemandu supaya lebih berhati-hati ketika melalui lokasi itu,” katanya ketika berucap pada majlis pelancaran Op Selamat Hari Raya serta program memasak dan pengagihan bubur lambuk anjuran Ibu Pejabat Polis Daerah Keningau dengan kerjasama Jabatan Penerangan Keningau, di sini.

Op Selamat di Keningau bermula Rabu lepas dan berakhir pada 12 Jun ini.

Shahrudin berkata setiap pemandu perlu menerapkan pemanduan berhemah ketika pulang bercuti kerana ia sangat penting dalam memastikan keselamatan mereka sepanjang perjalanan selain tidak memandu ketika di bawah pengaruh alkohol.

Beliau berkata statistik kemalangan direkodkan pada Op Selamat sepanjang Hari Raya pada tahun lepas menunjukkan 27 kes melibatkan satu kes kemalangan maut.

Dalam pada itu, Shahrudin berkata, 333 kes kemalangan direkodkan di daerah itu sepanjang Januari hingga Mei tahun ini, iaitu menurun 11 kes berbanding 344 kes dalam tempoh sama pada tahun lepas.

Penurunan kes itu sekali gus menunjukkan ada kesedaran mengenai keselamatan jalan raya dalam kalangan pengguna, katanya.


Wanita Dipenjara Sebulan Terbabit Jual Nombor Ekor Haram

SANDAKAN: Seorang wanita dikenakan hukuman penjara satu bulan oleh Mahkamah Majistret di sini pada Isnin atas kesalahan terlibat dalam aktiviti menjual judi haram.

Majistret Sofia S. Sawayan menjatuhkan hukuman itu terhadap Arnifa Abu Bakar, 34, setelah mengaku bersalah melakukan kesalahan itu yang didakwa mengikut Seksyen 9 (1) Akta Rumah Judi Terbuka 1953.

Tertuduh didapati memiliki satu unit mobile printer, satu telefon bimbit, sekeping kertas kecil tercatit nombor disyaki loteri awam haram, pen dan wang tunai RM157, semasa ditangkap pihak polis yang menjalankan Ops Dadu/Cantas di kawasan kaki lima belakang restoran Cittakoko, Pekan BDC kira-kira jam 4.20 petang pada 22 Jun lalu.

Mengikut fakta kes, tertuduh bekerja menjual judi nombor loteri awam haram sejak Ogos 2018 dengan dibayar gaji sebanyak RM1,000 oleh majikan yang dikenali dengan nama Ah Ken.

Sementara itu, dalam kes yang sama seorang lagi wanita, Ho Kam Sing, 66 dikenakan hukuman penjara satu hari dan denda RM3,500 atau dua bulan penjara.

Ho didakwa memiliki satu unit mobile printer, satu telefon bimbit, sekeping kertas tercatit nombor judi loteri awam haram dan wang tunai RM247.

Dia ditahan pihak polis pada 23 Jun lalu kira-kira jam 5.25 petang di Kedai King’s & King’ Foto, Lot 2, Blok 2, tingkat bawah Sedco Light Industrial, Batu 2 1/2, Jalan Utara di sini kerana disyaki membantu menjalankan kegiatan menulis nombor judi loteri awam.

Pendakwaan kedua-dua kes dikendalikan Pegawai Pendakwa ASP Tan Hiap Wah.


Dua Lelaki Tempatan Miliki Dadah Ditahan Di Telipok

Kota Kinabalu: Dua lelaki warga tempatan berumur 19 dan 25 tahun berjaya diberkas polis kerana dipercayai memiliki dadah.

Ketua Polis Daerah Kota Kinabalu, Asisten Komisioner Habibi Majinji berkata suspek diberkas di tempat letak kereta Blok 2T, University Utama Condominium (UUC), Jalan Kayu Madang, Telipok.

Habibi berkata ketika tangkapan dibuat, suspek memiliki empat bungkusan plastik lutsinar berisi ketulan tumbuhan mampat yang disyaki dadah jenis ganja.

“Susulan tangkapan tersebut, salah seorang suspek menunjukkan lokasi berasingan tempat simpanan dadah dan pihak polis bergegas ke salah sebuah rumah di Damai Point, Luyang dipercayai milik kepada suspek kedua yang berumur 25 tahun.

“Dalam operasi berkenaan, pihak polis turut menemui satu ketulan tumbuhan mampat dan satu paket plastik lutsinar berisi tumbuhan kering disyaki dadah jenis ganja seberat 193.32 gram,” katanya dalam kenyataan di sini hari ini.

Habibi memberitahu hasil ujian saringan awal urin juga mendapati kedua-dua suspek positif dadah manakala jumlah rampasan barang kes hasil tangkapan tersebut bernilai RM3,867.

Kes berkenaan disiasat mengikut Seksyen 39A(2) Akta Dadah Berbahaya 1952 yang memperuntukkan hukuman penjara lima tahun hingga seumur hidup dan minimum 10 sebatan jika disabit kesalahan.

Katanya Kedua-dua suspek direman selama tujuh hari sehingga 21 Jun. – SabahNewsToday


APMM Tahan Bot Nelayan Tempatan Tiada Kebenaran Menangkap Ikan

KOTA KINABALU, 19 Sept: Agensi Penguatkuasaan Maritim Malaysia (APMM) menahan sebuah bot nelayan tempatan yang tidak mempunyai kebenaran menangkap ikan di perairan berhampiran Pulau Mantanani Kecil dekat sini, semalam.

Timbalan Pengarah Penguatkuasaan dan Eksesais APMM Negeri Sabah Komander Maritim Muhammad Suffian Eldine Abdullah berkata bot tersebut ditahan pada jam 2.37 petang bersama tekong warganegara Indonesia serta empat awak-awak warga Indonesia dan seorang dari suku Palauh yang kesemua mereka berusia antara 37 hingga 48 tahun.

Beliau berkata hasil laut dalam  bot tersebut terdiri daripada  pelbagai jenis ikan seberat 1,500 kilogram dan 360 kilogram ikan baja turut dirampas.

Menurutnya bot, tekong dan kru bot akan dikenakan tindakan dibawah Akta Perikanan 1985, Enakmen Jabatan Pelabuhan dan Dermaga Sabah 2002 dan Akta Imigresen1959/63.

Muhammad Suffian Eldine berkata  pihak Maritim Negeri Sabah sedang giat melaksanakan Operasi Naga Timur sejak Ogos lepas turut merangkumi risikan dan pemantauan untuk mengekang sebarang aktiviti mengebom ikan serta pencerobohan bot nelayan asing yang mengaut hasil laut negara untuk dijual dipasaran gelap.

Muhammad Suffian berkata pihak Maritim tidak akan berkompromi dengan mana pihak atau individu yang mendalangi aktiviti pengeboman ikan dan pencerobohan bot nelayan asing di perairan negara.